text:
मैथिलीपुत्र प्रदीप
१. श्री मैथिली पुत्र प्रदीप (१९३६- )। ग्राम- कथवार, दरभंगा। प्रशिक्षित एम.ए., साहित्य रत्न, नवीन शास्त्री, पंचाग्नि साधक। हिनकर रचित "जगदम्ब अहीं अवलम्ब हमर’ आ ’सभक सुधि अहाँ लए छी हे अम्बे हमरा किए बिसरै छी यै" मिथिलामे लेजेंड भए गेल अछि।
आध्यात्मिक निबन्ध
ॐ (मा)
एकटा प्रश्न उठि सकैछ, जे मोक्ष कामीक लेल वैदिक कर्मक प्रयोजन? एकर उत्तर ई भऽ सकैछ जे यज्ञ यागादि कर्मक फलश्रुतिमे स्वर्ग प्राप्त करबाक बात कहल गेल अछि। मुदा जे व्यक्ति स्वर्ग नहि चाहैत होथि, मोक्षेटा चाहैत होथि, हुनका लेल वैदिक कर्मक आवश्यकता, ई वृहदारण्यकोपनिषद केर वचनसँ पुष्ट होइत अछि। यथा- “ तमेतं वेदानु वचनेनं ब्राह्मणाः विविदिषन्ति यज्ञेन, दानेन तपसा नाशकेन”।
अर्थात्- ब्राह्मणगण वेदाध्ययनसँ कामनारहित यज्ञ, दान एवं तपसँ ओहि ब्रह्मकेँ चिन्हबाक इच्छा करैत छथि। एहि वचनमे अनाशकेन अर्थात् कामनारहित “यज्ञ, दान, तप” विशेष महत्त्व रखैत अछि।
तात्पर्य जे वेदोक्त यज्ञादि कर्म जखन आशक्तिक संग कएल जाइत अछि, तखन ओहिसँ मात्र स्वर्गक भोग प्राप्त होइत अछि। परन्तु जखन बिना आशक्ति रखने निःस्वार्थ भावसँ कयल जाइत अछि, तखन काम-क्रोधसँ मुक्त भऽ कऽ कार्य केनिहारक चित्त शुद्ध भऽ जाइत अछि। ओऽ मोक्षक अधिकारी भऽ जाइत छथि।
श्रीमद्भगवदगीतामे भगवान् श्रीकृष्णक उक्ति अछि- अध्याय १८ (५-६)
यज्ञदान तपः कर्म न साज्यं कार्यमेव तत।
यज्ञो दानं तपश्चैव पावनानि मनीषिणाम्॥
एतान्यापित कर्माणि संगं त्यक्त्वा फलानि च।
कार्व्यानीति मे पार्थं निश्चितं मतमुत्तमम॥
अर्थात्- यज्ञ, दान, तप आदि कर्मक त्याग नहि करबाक चाही। मुदा ई समस्त कर्म निष्काम भावसँ करबाक चाही। अतएव उपनिषदक ’अनाशकेन’ एहि पदकेँ एहिठाम गीताक संगं त्यक्त्वा फलानि च पुष्ट करैत अछि।
अतएव जे मनुष्य अपन आन्तरिक कल्याण चाहैत छथि अर्थात् जन्म-मृत्युक बन्धनसँ मुक्त हेबाक इच्छा करैत छथि, हुनका वैदिक कर्मकाण्डक फलस्वरूप स्वर्गक भोग केर इच्छा नहि राखि कऽ निष्काम भावसँ भगवानक प्रसन्नताक लेल मात्र कार्य करबाक चाही। ई बात मुण्डकोपनिषदमे सेहो आयल अछि। १,२,७.
मनुष्यक चित्त अनेक प्रकारक कुकर्मसँ मलिन भऽ गेल रहैत अछि। एहि सभ मैलकँ हटेबाक लेल सत् कर्म करब आवश्यक अछि। एहि सत्कर्मकेँ करबाक उद्देश्य होइत अछि वैदिक कर्म काण्ड। वेदोक्त कर्म कएलासँ चित्त शुद्ध होइत अछि। जकर बाद ब्रह्म विद्या अथवा ज्ञानक बात सुनलासँ सुफल भेटैत छैक।
उपनयन संस्कारक बाद वेदोक्त कर्म करबाक लोक अधिकारी होइत छथि। वेदक अन्तिम लक्ष्य मोक्षे प्राप्त करब थीक। ईश्वरक उपासना योगक अभ्यास, धर्मक अनुष्ठान, विद्या प्राप्ति, ब्रह्मचर्य व्रतक पालन तथा सत्संग आदि मुक्तिक साधन गानल गेल अछि। कर्मफलक प्राप्तिक हेतु पुनर्जन्मक प्रतिपादन आत्मोन्नत्तिक लेल संस्कारक निरूपण, समुचित जीवन-यापन हेतु वर्णाश्रमक व्यवस्था एवं जीवनक पवित्रता हेतु भक्ष्या-भक्ष्यक निर्णय करब वेदक मुख्य विशेषता थीक। कर्मकाण्ड, उपासना-काण्ड तथा ज्ञान-काण्ड एहि तीनूक वर्णन मुख्यतया वेदमे भेटैत अछि। यज्ञान्तर्गत देवताक पूजा, ऋषि-महर्षिक सत्संग तथा दान ई तीनू क्रिया एक संग होइत अछि। तहिना ब्रह्मचर्य पालनसँ ऋषि-ऋण, यज्ञ द्वारा देव-ऋण तथा संतानोत्पत्तिसँ पितृऋण मुक्त हेबाक आदर्श वाक्य वेदेमे प्राप्त होइत अछि।
पुत्र-वियोगक कारणेँ ई पक्का बैरागी भए गेलाह। गामसँ बाहर भए जंगले-जंगल एकान्तमे वास कए भजन-कीर्तन करए लगलाह। गामक लोकसभ बहुत दिन धरि पाछाँ कएलकनि जे अपने घुरि जाऊ, हमहु सभ अपनेक पुत्रक समान छी, अपनेकेँ कोनो कष्ट नै होएत। मुदा साहेब रामदास पर तकर कोनो प्रभाव नहि पड़लनि, उनटे जतए लोकक आवागमन देखथिन्ह, स्थानकेँ बदलि पुनः निर्जनस्थानमे चलि जाइत छलाह। लोकसभ किछु दिन धरि पाछाँ तँ केलकनि, मुदा अन्तमे हरि-थाकि कए जे ई आब पक्का बैरागी भए गेल छथि, तेँ हिनका आब तंग नहि कएल जाए, विचारि कए पाछाँ करब छोड़ि
देलकनि।
बैरागी भेलाक बाद ई देशक बहुतो भागमे भ्रमण कएलनि। भजन-कीर्तनक संग योग-साधनामे सेहो लीन भए गेलाह। योग-साधनामे सिद्धि प्राप्त कएलाक पश्चात् केओटीक निवासी बलिरामदासजीसँ दीक्षा ग्रहण कएलनि। दीक्षा ग्रहण कएलाक पश्चातो ई अनेक धर्म स्थानक भ्रमण करैत रहलाह। कहल जाइत अछि जे साहेबरामदास दण्ड-प्रणाम करैत-करैत जगन्नाथपुरी तक गेलाह। बाटमे बड़ कष्ट सहए पड़लनि, घाओ भए गेलनि, घाओमे पीब आबि गेलनि, मुदा दण्ड-प्रणाम ओऽ नहि छोड़लनि। दण्ड-प्रणाम करैत-करैत जगन्नाथपुरी तक गेलाह। जकर प्रमाण हुनकहि एक कवितासँ भेटैत अछि-
साधुके संगत धरि गुरुक चरण धरि,
आहे सजनी हमहु जाएब जगरनाथहि रेकी।
नहि केओ अन्नदाता संग नहि सहोदर भ्राता,
आहे सजनी माँगि भीखि दिवस गमाएब रे की।
सभ जग भेल भाला गुरुआ अठारह नाला,
आहे सजनी ओहिठाम केओ नहि छोड़ाओल रे की।
सिंह दरबाजा देखि मन मोर लुबधल,
आहे सजनी ओहिठाम पंडा पंडा बेंत बजारल रे की।
साहेब जे गुनि धुनि बैसलहुँ सिर धुनि,
आहे सजनी जगत जीवन निअराएल रे की।
गुरु बलिरामदास मुरिया रामपुरक एक महात्मा शिष्य छलाह तथा अपन गाम केओटा (केओटी)क घनघोर जंगलमे योग साधना करैत छलाह। ई योग साधनामे निष्णात् छलाह। कहल जाइत अछि जे गुरुक बिना वास्तविक ज्ञान असम्भव अछि आ तेँ साहेबरामदास एक योग्य गुरुसँ दीक्षा लए, योग-साधनामे सिद्धि प्राप्त कए लेलनि। योग क्रिया पर सिद्धि प्राप्त कए लेलाक बाद जन्म-मरणसँ छुटकारा पाबि जेबाक पूर्ण विश्वास भए गेलनि, से गुरुक प्रसादहिसँ। मोक्ष प्राप्तिमे आब कोनो सन्देह नहि रहि गेलनि, जे जीवनक चरम लक्ष्य थिक। बलिरामदास हिनक दीक्षा गुरु छलथिन, तकर प्रमाण हिनकहि एक कवितासँ भेटैछ-
“गुरु बलिराम चरण धरि माथे, साहेब हरि अपनाया है।
अब तौ जरा-मरण छुटि जैहे, संशय सकल मेटाया है”।
कृष्णक ई अनन्य भक्त छलाह। जगन्नाथपुरीक यात्राक क्रममे बाटहिमे हिनका स्वयं भगवान श्री कृष्ण दर्शन देने छलथिन। आब तँ ई कृष्णक ध्यानमे दिन-राति लागल रहैत छलाह। समाधिस्थ कालमे तँ दुनियाँक कोनो वस्तुक ध्यान नहि रहैत छलनि, ध्यान रहैत छलनि तँ एक मात्र भगवान श्री कृष्ण। जन-श्रुति तँ ईहो अछि जे भगवानक भजनक कालमे जखन ई नाच करैत छलाह तँ स्वयं भगवान श्री कृष्ण सेहो उपस्थित भए संग दैत छलथिन।
साहेब रामदास अनेक तीर्थ-स्थलक दर्शन कएलनि। सांसारिक मोह-मायाकेँ त्यागि वैरागी भए गेलाह, मुदा मिथिला भूमिकेँ नहि त्यागि सकलाह। एक पदमे ओऽ लिखैत छथि, “मिथिला नगरी तोर दान बिनु साहेब होइछ बेहाल” तथा दोसर पदमे “साहेब करुणा करए शीश धुनि मिथिला होइछ अन्धेरि”। एहि पद सभसँ मिथिलाक प्रति हुनक प्रेमक सहज अनुमान लगाओल जाए सकैत अछि। धन्य ई मिथिला भूमि ओऽ धन्य महात्मा साहेब रामदास।
पहिने कहि चुकल छी जे ई जंगलमे एकान्त वास कए भजन-कीर्तन कएल करथि। जतए-जतए ई जाथि ताहि-ताहि ठाम ई अपन खन्ती गारि कुटियाक निर्माण कए एक पाकड़िक गाछ अवश्य रोपि दैत छलाह। हिनक अनेक जगह पर योगमढ़ी छल आ सबहि ठाम ई पाकड़िक गाछ अवश्य रोपि दैत छलाह। हिनक अन्तिम योगमढ़ी दरभंगा जिलाक ’पचाढ़ी’ गाममे अछि, जे पूर्वमे बूढ़वनक नामे विख्यात छल। एहू ठाम पाकड़िक गाछ रोपने छलाह, जे अद्यावधि वर्तमान अछि। पल्लवित एहि गाछक शोध मानवशास्त्री लोकनि एखनहु कए रहल छथि।
कमलाक तट पर स्थित पचाढ़ी गामक वन आ वृन्दावनक तुलना करब कठिन भए जाइत छल। वृन्दावनसँ एको रत्ती कम शोभा पचाढ़ी (बूढ़वनक) नहि छल। मोरक नाच, सुगाक गान, नाना प्रकारक वन्यजीव प्राणीक निर्भय विचरण करब, भिन्न-भिन्न लता-पुष्पसँ शोभित वनक दृश्य लोककेँ सहजहि आकृष्ट कए लैत छल। एहि स्थानक प्रशंसामे कवीश्वर चन्दा झा लिखैत छथि—
“पाकड़ि वृक्ष सएह कमला तट जएह भजन कुटी विश्राम।
चन्द्र सुकवि मन धरम परमधन धन्य पचाढ़ी ग्राम”॥
पचाढ़ी स्थानक शोभा आब नहि रहि सकल, जे पहिने एक निर्जन स्थान छल, ताहि ठाम आब ग्राम अछि, खेती-पथारी कएल जाइत अछि। वनक तँ आब निशानो नहि रहि गेल अछि, तथापि साहेब रामदासजीक समाधि-स्थलक चारूकात मन्दिर सेहो एक-दू नहि छओ-सातटा अछि। सभमे भोग-रागक व्यवस्था, पुजेगरीक संग-संग सहायकक व्यवस्था सभ मन्दिरमे फराक-फराक अछि। लगभग पाँच कट्ठा जमीनमे फुलबारी अछि। आगत-अतिथिक स्वागत यथासाध्य एखनहु कएल जाइत अछि। साहेब रामदासक नाम पर एकटा संस्कृत महाविद्यालय अछि, जाहिमे निर्धन छात्रकेँ स्थान दिससँ रहबाक व्यवस्था ओ मुफ्त भोजनक व्यवस्था कएल जाइत अछि।
पचाढ़ीस्थान मिथिलाक वैभवशाली स्थानमेसँ सर्वप्रमुख अछि। एकर वैभवशालीक पाछाँ राजदरभंगाक महत्वपूर्ण योगदान अछि। तत्कालीन दरभंगा मिथिलेश नरेन्द्रसिंह निःसन्तान छलाह। हुनक पत्नी रानी पद्मावती अतिथि-सत्कार, पूजा-पाठक निमित्त ३०० (तीन सए) बीघा जमीन पचाढ़ी स्थानकेँ दानस्वरूप देने छलथिन। मुदा कहल जाइत अछि जे साहेब रामदास ओहि जमीनक दान-पत्रकेँ प्रज्वलित अग्निमे फेकि देलखिन। शिष्य लोकनिकेँ भिक्षाटन वृत्तिसँ आगत-अतिथिक सेवा सत्कार करए पड़ैत छलनि, जाहिसँ ओ लोकनि तंग आबि गेलाह आ फलस्वरूप ओऽ दान-पत्र पुनः महारानीसँ प्राप्त कए चुप-चाप राखि लेलनि, जे एखनहु धरि सम्पत्तिक रूपमे विद्यमान अछि। किछु जमीन भक्त लोकनि वेतियामे सेहो देने छथि। योग्य शिष्य सभ एहि सम्पत्तिकेँ बढ़ाए लगभग हजार बीघा बनाए देलनि। सरकार किछु जमीनपर सिलिंग लगाए देलक, मुदा व्यवस्थापक लोकनि अधिकांश जमीनकेँ वन-विभागकेँ दए गाछ-वृक्ष लगवाए देलनि। अपेक्षाकृत एखनहु ई स्थान समृद्ध अछि।
साहेबरामदास एक सिद्ध पुरुष छलाह आ तेँ हिनकामे चमत्कारिक गुण स्वाभाविक अछि। चमत्कारसँ सम्बन्धित अनेक कथा हिनकासँ जुड़ल अछि, जाहिमे एक चमत्कारक उल्लेख करब हम उचित बुझैत छी, जे हिनक अन्तः साक्ष्यसँ जुड़ल अछि।
राजा नरेन्द्र सिंहक समयमे पटनाक कोनो मुसलमान नवाब मिथिलापर आक्रमण कए देलक। राजा नरेन्द्र सिंहक सेना ओ नवाबक सेनाक बीच घोर संग्राम भेल, जाहिमे अपार धन-जनक क्षति भेल छल, मुदा राजा नरेन्द्र सिंह ओहिमे स्वयं वीरतापूर्वक युद्ध कएलनि आ शत्रु सेनाकेँ पराजित कएल। ओहि समयमे महात्मा साहेब रामदास नरेन्द्र सिंहक विजयी होएबाक कामना स्वरूप श्रीकृष्णसँ प्रार्थना कएलनि-
“साहेब गिरधर हरहु नरेन्द्र दुःख,
करहु सुखित मिथिलेशहि रे की”।
एहिपर क्रुद्ध भए नवाब हिनका बन्दी बनाए पटनाक कारागारमे बन्द कए देलनि। साहेब रामदास योगबलेँ सभ दिन गंगा-स्नान, संध्या-तर्पण, पूजा-पाठ आदि गंगहि तटपर कएल करथि। कारागारमे रहितहुँ ई क्रम हिनक निरन्तर चलैत रहलनि। लोक सभ हिनका गंगा तटपर सभ दिन देखैत छलनि। नवाबकेँ कोना ने कोना एहि बातक जानकारी भेट गेलनि। नवाबकेँ तँ विश्वास नहि भेलनि तथापि हुनका अपन कर्मचारी सभपर संदेह भेलनि आ ओऽ अपनेसँ कारागारमे ताला लगाए देलनि। तथापि साहेब रामदासक गंगा-स्नानक क्रम नहि टुटलनि। अन्तमे नवाब साहेबरामदासक पएरमे बेड़ी बान्हि कारागारमे ताला लगाए देलनि। साहेबरामदास तत्क्षणहि करुणाद्र भए अपन आराध्य देव श्री कृष्णकेँ पुकारलनि-
“अब न चाहिए अति देर प्रभुजी,
अब न चाहिए अति देर।
विप्र-धेनु-महि विकल सन्त जन,
लियो है असुरगण घेरि”।
गविते छलाह की पएरक बेड़ी ओ फाटकक ताला आदि सभ टूटिकए खसि पड़ल। नवाब आश्चर्य चकित भए गेल। ओ महात्माजीक पएरपर खसि पड़ल। साहेबरामदाससँ क्षमा माँगलक आ बादमे ससम्मान स्वागत कए मिथिला पहुँचाए देल।
एहि तरहक कएक गोट चमत्कार अछि, जेना राजा राघव सिंहक समयमे राजदरभंगामे प्रेत-बाधाकेँ शान्त करब, माटिक भीतकेँ हाँकब। कृष्णाष्टमी, जन्माष्टमी आदि उत्सवक अवसरपर अधिक साधु-सन्तक भीड़ जुटलाक बादो थोड़बहु सामग्रीमे भोजनक अवसरपर भण्डारामे कोनो कमी नहि होएब आदि कतोक चमत्कारिक घटना सभ अछि, जे हिनकासँ जुड़ल अछि। एहि सिद्ध पुरुषक चमत्कारिक घटनासभसँ लोकक हिनका प्रति कतेक श्रद्धा छल से सहजहि अनुमान कएल जाए सकैत अछि।
साहेबरामदास वैरागी वैष्णव-भक्त-कवि छलाह। पदक रचना करब हिनक साधन छल मुदा साध्य तँ एकमात्र छल भगवान विष्णुक भजन-कीर्तन करब। कहल जाइत अछि जे ओऽ अपनहि पदक रचना कए सभ दिन भगवानक भजन-कीर्तन कएल करथि। ओऽ भक्तिमार्गी छलाह आ तेँ भक्ति-मार्गक सिद्धांतक अनुरूप पदक रचना कएल करथि। भक्ति मार्गक सभ रसक पदरूपमे रचना कएलनि, मुदा प्रधान रस “मधुरं” रस सएह अछि। भगवानक कोनो एक रूपक ओऽ आग्रही नहि, सगुण-निर्गुण दुनू रूपमे मानैत छलाह, जे अपन मनोगत भाव कवितामध्य व्यक्त कएने छथि।
“निर्गुण सगुण पुरुष भगवान, बुझि कहु साहेब धरइछ ध्यान”।
“धैरज धरिअ मिलत तोर कन्त, साहेब ओ प्रभु पुरुष अनन्त”।
साहेब रामदासक यद्यपि एकमात्र पदावली उपलब्ध अछि, जाहिमे ४७८ टा पद संकलित अछि। मुदा ईएह पदावली हुनक यशकेँ अक्षुण्ण बनाए रखबामे सभ तरहेँ समर्थ अछि। भक्तिक प्रायः सभ विषयपर पदक रचना कएने छथि, यथा- कृष्ण-जन्म, वात्सल्य, वंशीवादन, संयोग-श्रृंगार, रास-लीला, झुलोत्सव आदि। रासलीला परक जेहन पद सभक ई रचना कएने छथि से प्रायः मैथिलीमे आन केओ कवि नहि कएने छथि। हिनक रास-लीला परक पदक विवेचन स्वतंत्र रूपेँ कएल जाए सकैत अछि। कृष्ण-प्रेमक अनन्यता, भक्ति प्रवणता ओ प्रसाद गुण हिनक काव्यक मुख्य गुण कहल जाए सकैत अछि। ऋतुगीत, दिन-रातिक भिन्न-भिन्न समयोपयोगी पदक रचना, जेना-प्राती, सारंग, ललित, विहाग आदिक रचना कएल करथि।
मिथिला पञ्चदेवोपासक सभ दिनसँ रहल अछि। साहेब रामदासक रचनामे सेहो भक्तिक विविध-रूपक दर्शन होइत अछि। कृष्णक तँ ई अनन्य भक्त छलाह मुदा आनो-आन देवी-देवता परक पदक रचना कएने छथि। हिनक हनुमानक फागु परक कविता देखल जाए सकैत अछि। एकरा सन्त लोकनिक फागु सेहो कहल जाए सकैछ-
“प्रवल अनिल कपि कौतुक साजल लंका कएल प्रयाण।
कनक अटारी कए असवारी छाड़थि अगनिक वाण॥
जरए लंक कपि खेलए फगुआ, उड़ए गगन अंगार।
धुँआ वाढ़ि अकासहि लागल दिवसहि भेल अन्धार”।
हिनक रचित एकटा महादेवक गीत सेहो अछि, जकर उल्लेख डॉ. रामदेव झा अपन “शैव साहित्यक भूमिका” नामक ग्रन्थमे कएने छथि-
“ पुछइत फिरइत गौरा वटिया हे राम।
कहु हे माइ, जाइत देखल मोर भंगिया हे राम॥
हाथ भसम केर गोला हे राम।
वरद रे चढ़ि कोन नगर गेल भोला हे राम”॥
विरहिणी व्रजाङ्गनाक मनोदशाक एक विलक्षण रूप एहि ठाम सेहो देखल जाए सकैत अछि:
“कमल नयन मनमोहन रे कहि गेल अनेक।
कतेक दिवस भए राखब रे हुनि वचनक टेक॥
के पतिआ लए जाएत रे जहँ वसु नन्दलाल।
लोचन हमर सतओलनि रे छतिआ दए शाल॥
जहँ-जहँ हरिक सिंहासन आसन जेहिठाम।
हमहु मरब हरि-हरि कै मेटि जाएत पीर॥
आदि”
मिथिलाक सन्गीत परम्परा अति प्राचीन ओ समृद्ध अछि। संगीतक रचना तँ विद्यापति ओ हुनकहुँसँ पूर्व होइत आएल अछि, मुदा रहस्यवादी संगीत-काव्य-रचना नवीन रूपमे आएल अछि, जकर प्रवर्तक साधु-सन्त लोकनि भेलाह। जाहिमे सन्त साहेब रामदासक स्थान अग्रगण्य अछि। हिनका लोकनिक रचनाक प्रभाव प्रायः सभ वर्गपर पड़ल। हिनक प्रायः सभ कवितामे रागक उल्लेख अछि। अतः एहिपर संगीत-शास्त्रक अनुकूल शोध-कार्य कएल जएबाक आवश्यकता अछि।
साहेब रामदास परम वैरागी सुच्चा साधु छलाह, भक्त छलाह आ तेँ हिनक भाषापर सधुक्करी ओ तत्काल प्रचलित व्रजभाषाक किछु प्रभाव सेहो पड़ल अछि, तथापि हुनक जे पदावली उपलब्ध अछि से मैथिली साहित्यकेँ समृद्ध बनएबामे अपन महत्त्वपूर्ण स्थान प्राप्त कएने अछि। भक्ति-भावनाक सरलता ओ सहजताक दृष्टिएँ हिनक भाषा सरल ओ सहज अछि। भक्ति-भावना परक एहन कविता मैथिली-साहित्यमे प्रायः दुर्लभ अछि। हिनक भक्ति परक गीत एखनहु मिथिलाक गाम-घरमे बुढ़-बुढ़ानुसक ठोरपर अनुवर्तमान अछि, जकर संकलन करब परम आवश्यक अछि।


c: text/html

text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू।
जगदीश प्रसाद मण्डल- पंगु (उपन्यास) धारावाहिक आ दूटा लघुकथा
१
जगदीश प्रसाद मण्डलक
पंगु
उपन्याससँ...
8.
बीसम शदीक छठम दशकक अन्तिम समयमे, माने करीब 1958 इस्वीमे कोसी नदीमे फाटकबला पुलनेपालक सीमामे भारत सरकार बनौलक। कोसीक दुनू कात, माने उत्तरे-दच्छिने कोसी बहैए, पूबो आ पच्छिमो बान्ह सेहो बनल। कोसी पुलक संग-संग, पच्छिमी आ पूर्वी मुख्य नहर बनबैमे सेहो हाथ लगौल गेल। तैबीच 1958 इस्वीमे कोसीमे बाढ़ि आएल। ओना, बरखो बेसी भेल छेलैजइसँ कोसीक बान्ह कतेकोठाम टुटि गेल। इलाकाक फसल जे दहाएल से तँ दहेबे कएल जे गाम-गामक घरो-दुआर खसलआइनार-पोखैर सेहो भराएल-भोथाएल। तेतबे नहि, धारो जैठाम बहै छल तइसँ थोड़ेक पच्छिम घुसकल। केते गाम ओहन छल जइमे कोसीक बाढ़ि नइ अबै छल, तोहू सभ गाममे बाढ़ि आबए लगल। तैसंग ईहो भेल जे ओ बान्ह साले-साल केतौ-ने-केतौ टुटौ लगल आ ओ इलाका दहाइत रहल। कोसीक जे पूर्वी आ पच्छिमी मुख्य नहर छल, जइसँ शाखा नहर सभ बनैक योजना छेलै, ओइ सभ जमीनक सर्वेक काज सेहो हुअ लगल। माने नहर बनैक, नापी-जोखी शुरू भेल। मुदा ने अखन तक मुख्य नहरे पूर्ण रूपेण बनि सकल छल आ ने शाखा नहर सभमे हाथे लागि सकल।
बीसमी शदीक सातम दशक चढ़िते, माने 1962 इस्वीमे चीनक संग भारतक सीमा-विवाद लऽ कऽ लड़ाइ भऽ गेल। जे देशक अर्थ बेवस्थाकेँ आरो चरमरा देलक। तैसंग गाम-गाममे अफवाह पसरल जे अनेको ग्रह एकठाम भऽ गेल, जइसँ जबरदस हानि मनुखो आ मालो-जालकेँ हएत। गाम-गामक देवालयमे अष्टयाम, कीर्तन, नवाहक संग सबा मास, अढ़ाइ मासक कीर्तनक संग यज्ञ-जाप सेहो हुअ लगल। सीतापुरमे सेहो सबा मासक कीर्तन ठकुरबाड़ीमे भेल। मुदा समय बीतैत गेल कोनो तरहक दैवी प्रकोप तेहेन नहियेँ भेल।
1967 इस्वीमे जबरदस रौदी भेल। अखन तक देश अन्नक मामलामे आत्म-निर्भर नहि बनल छल। आन-आन देशसँ अन्नक आयात होइत रहइ। 1967 इस्वीक रौदी चारि सालक भेल। जइसँ केतेको पोखैरक संग इनारोक पानि सुखि गेल। जइसँ खेतीक संग पीबैक पानिक समस्या सेहो उपस्थित भऽ गेल। सीतापुरमे एकटा बड़की पोखैर अछि, जेकर पनिझाउसँ लऽ कऽ भिण्डा सहित बाबन बीघाक अछि। किंवदन्ति अछि जे ओ पोखैर दैंतक खुनल छी। गामक जे आन पोखैर आ इनार छल, ओ तँ सुखिये गेल जे ओइ बड़की पोखैरक पानि सेहो सटैक कऽ पाँच कट्ठापर चलि गेल, जइमे मात्र भरि ठेहुन पानि बँचल। तहूमे तेतेक गादि छल जे पानि तक पहुँचब कठिन छेलइ। अन्न-पानिक बेतरे केतेको मालो-जाल मरल आ लोको मरबे कएल। गाम-गामक जमीन ओहिना परती-पराँत बनि गेल। उपजा-बाड़ीक कोनो ठेकान नहि रहल। अन्तमे गामक लोक ओइ बड़की पोखैरसँ बिसाँढ़ खुनि-खुनि आनि-आनि उसैन-उसैन खा-खा कऽ प्राण बँचौलक।
सरकारक दोसर पंचवर्षीय योजनामे दरभंगा-लहेरियासरायमे अस्पताल बनल। जइसँ दुनू तरहक लाभ आमजनकेँ भेल। जहिना बिमारीक इलाजक सुविधा भेल तहिना डॉक्टरी पढ़ाइ भेने नव-नव डॉक्टरक निर्माण सेहो हुअ लगल। ओना, जइ हिसाबसँ दुनूक जरूरत छल, माने डॉक्टरो आ बिमारीक इलाजोक, तेतेक पूर्ति तँ नहियेँ भेलमुदा किछु तँ भेबे कएल।
1942 इस्वीमे जे देशक जन-आन्दोलन अंगरेजी शासनक खिलाफ उठल ओ अपन चरम सीमापर पहुँच गेल। अंगरेजी शासनक खिलाफक संग-संग अंगरेजी वस्तुक[i] सेहो वहिष्कार भेल। ओइ समय इंगलैंडक मेनचेष्टरक कपड़ा उद्योग दुनियाँमे बहुत आगू छल। भारत सन विशाल देशक विरोध भेने इंगलैंडक कपड़ा उद्योगकेँ जबरदस धक्का लगल। ठीक ओकर विपरीत देशक हथकर्घाकेँ अवसर भेटल, जइसँ गाम-गाममे सूत काटैक संग-संग कपड़ा बुनैक रोजगारकेँ नीक मौका भेटल।
जमीन्दारी उन्मूलनसँ खेतक मालगुजारी जमीन्दारक हाथसँ निकैल बिहार सरकारक हाथ आएल। अपन-अपन जमीन्दारीक चार्ज दइमे जमीन्दार सभ सेहो रंग-रंगक अरंगा लगा-लगा देरी करबे केलैन। मुदा जे भेलसे भेल, जमीनक मालगुजारी बिहार सरकारक हाथ एबे कएल। ओना, गाम-गामक सभ जमीनक मालगुजारी एकरंग नहियेँ छल, मुदा कम कि बेसी तँ छेलैहे। कम-बेसीक माने भेल जे जे जमीन ब्रह्मोत्तर, शिवोत्तर वा अन्य कोनो कारणे मालगुजारीसँ मुक्त छल, ओहू जमीनक मालगुजारी टैक्स रूपमे तँ नहि मुदा ‘शेष’ रूपमे लागए लगल। ओना, ‘शेष’ नाम-मात्रे रूपमे छल। टैक्सक अतिरिक्त जे टैक्स लगैत रहै, शेष मात्रओतबे छल।
बिहार सरकारक कर्मचारीक माध्यमसँ मालगुजारी असुलल जाए लगल। गामक किसान सभ जमीनक निलामीसँ बँचैक नमहर साँस लेलक।
ओना, अंगरेजक समयमे–1888 इस्वीसँ 1903 इस्वीकबीच–जमीनक सर्वे भेल छल, जइ आधारपर अखन तक जमीनक हिसाब-किताब चलैत आबि रहल छल, ओइमे अनेको रंगक ओझरी लगले जा रहल छल। माने ई जे किछु ओझरी[ii] सर्वेक पहिनेसँ आबिये रहल छल तेकर अतिरिक्तो अनेको रंगक नव-नव ओझरी उठि-उठि ठाढ़ भेल। तँए, सर्वेक जरूरत भेल।
बीसम शदीक सातम दशकमे जमीनक सर्वेक काज शुरू भेल। गाम-गाममे सर्वेक पहिल सीढ़ीक काज किश्तवार रूपमे शुरू भेल। मुदा किश्तवार करैबला कर्मचारी जे आएल ओ भीतरे-भीतर तेहेन हवा बनौलक जे गामक लोक, जमीनबला सभ ऑंखि मुइन कऽ अपन-अपन खेतक नक्शा बढ़बैले ओकरा घूस दिअ लगल। जइसँ सर्वे की हएत जे पैसाक खेल शुरू भेल, जइसँ गाम-गाममे आरो विवाद फँसि गेल।
1967 इस्वीक रौदी आमजनसँ लऽ कऽ सरकारोकेँ कृषिक लेल पानिक की जरूरत अछि, तइ दिस धियान खिंचलक। ओना, अखन धरिक किसानक संस्कारमे सिंचाइक कृत्रिम बेवस्थाक प्रति ओ आकर्षण नहि आएल छल, जेकर जरूरत छेलइ। मुदा रौदी से अनलक। ओना, कोसी नहरक चर्च किसानक कान तक जरूर पहुँच गेल छेलै मुदा ओइ रूपमे नहि, जइ रूपक खगता छेलइ। कोसीक पच्छिमी मुख्य नहर जे छल, ओकर खुनाइयो समुचित ढंगसँ नइ भेने, अखनो धरि ओहिना लटकले छल।
तैबीच विदेशी[iii] सहायतासँ स्टेट बोरिंग गाड़ैक योजना बनल। ओइ बोरिंगक ओहन पाइप आ इंजिन अछि जे हजारो बीघा खेतक सिंचाइ कइये सकैए। ओना, बोरिंग तेहेन इंजिनसँ गाड़ल जाइ छेलै जे एक्के दिनमे माने आठसँ दस घन्टामे बोरिंग गड़ा जाइत रहइ। मुदा जइ इंजिनसँ पानि निकालल जाइत ओ बिजली चालित छल। जे बिजली केतौ छेलैहे नहि, आ कनी-मनी जँ छेलैहो, से बहुत कम मात्रामे छल, जइसँ बोरिंगक इंजिन चलब कठिन छेलइ। तेकर अतिरिक्त बोरिंगक पानिक लेल नाला चाहै छल, से केतौ बनबे ने कएल। जँ केतौ-केतौ कनी-मनी बनबो कएल तँ तेहेन घटिया काज भेल जे ढहि-ढुहि गेल। एक तँ ओहुना लोक बुझैए जे सरकारी काज आ जेठुआ गरेक[iv] कोनो भरोस नहि। से भेबो कएल। दर्जनो बोरिंग गामे-गाम गड़ाएल मुदा सिंचाइ केतौ ने भेल।
सरकारोक नजैर जखन रौदीपर पड़ल तँ ओहो बोरिंग गड़बैक योजना बनौलक। बैंकक माध्यमसँ एक-तिहाइ, एक-चौथाइसब्सिडीपरबोरिंगक पाइपो आ पानि निकालैबला पम्पसेटोक बेवस्था करौलक। केतौ-केतौ गोटि-पंगरा गड़ेबो कएल, मुदा जेते जरूरत छलसे नहियेँ भेल।
1967 इस्वीमे आम चुनाव भेल। ई चारिम आम चुनाव छल। पहिल 1952 इस्वीमे, दोसर 1957 इस्वीमे, तेसर 1962 इस्वीमे भेल छेलै आ चारिम 1967 इस्वीमे।क्रमश: केन्द्रमे सरकार बनल पहिल प्रधानमंत्री पण्डित जवारलाल नेहरू, दोसर- लाल बहादुर शास्त्री, ओना, किछु दिनक लेल गुलजारीलाल नन्दा सेहो प्रधानमंत्री बनला, आ तेकर बादक प्रधानमंत्री पदपर आसिन भेली इन्दिरा गाँधी।
चारिम आम चुनावमे बिहारक शासन बदलल। ओना, केन्द्रमे काँग्रेसी शासन रहबे कएल मुदा बिहारमे काँग्रेस विराधी सरकार बनल। ओना, कएटाआनो-आनो राज्यमे काँग्रेसी सरकार बदलबे कएल। काँग्रेस छोड़ि सभ पार्टी मिलि बिहारो सरकार बनौलक। नव सरकार बनिते बिहार सरकारक 33 सूत्री कार्यक्रम बनल। मैट्रिकमे अंगरेजी विषयकेँ उठौल गेल। मैट्रिक तकक शिक्षा सेहो फ्री कएल गेल। तेकर अतिरिक्तो कार्यक्रम सभ छल मुदा सरकारमे जहिना एक दिस वामपंथी शामिल छल तहिना दोसर दिस दच्छिणपंथी सेहो रहबे कएल। दुनूक बीच तेना विवाद फँसल जे अठारह मास बीतैत-बीतैत सरकार टुटि मध्यावधि चुनाव भेल।
1971 इस्वीमे पाकिस्तानमे सेहो चुनाव भेल। ओइ चुनावमे पूर्वीयो आ पच्छिमियो पाकिस्तानक बीच लड़ाइ फँसल। पच्छिमी पाकिस्तान कश्मीर, पंजाबआराजस्थान कटि कऽ बनल छल, आ बंगालसँ कटि कऽ पूर्वी पाकिस्तान बनल रहइ। ओना, अजादीसँ पूर्व 1947 इस्वी तक भारत देश जेतेटा छल तइमे पाकिस्तान कटने कमी एबे कएल। जे एकटा देश छल ओ दूटा बनि तीन टुकड़ी भऽ गेल। ओना, 1931 इस्वीमे, अंगरेजीए शासनमेबर्मा सेहो अलग भेल, जे भारतेक पूर्वी भाग छल। पछाइत सिक्किम जे कि एकटा छोट देश छल ओ भारतमे मिलबो केबे कएल।
इन्दिराजीक नेतृत्वमे केन्द्र सरकार छल, ओ पूर्वी पाकिस्तानकेँ संग देलैन। ओना, चारि सालसँ जे रौदी आबि रहल छल ओ 1971 इस्वीमे सालो भरि बरखा भेने समाप्त सेहो भेल। जहिना भारत पूर्वी पाकिस्तानकेँ मदैत केलक तहिना अमेरिका पच्छिमी पाकिस्तानकेँ केलक। अमेरिका शक्तिशाली देश छेलैहे। जेकरासँ मुकाबला करब कठिन छेलइ। सोवियत संघ सेहो शैन्य-शक्तिमे शक्तिशाली भइये गेल छल। इन्दिराजी सोवियत संघसँ शैन्य-सन्धि केलैन। सोवियत संघक सहायतासँ लड़ाइ जमगर भेल। अन्तो-अन्त बंगला देश स्वतंत्र देशक रूपमे जन्म लेलक। पाकिस्तान दू टुकड़ीमे विभाजित भऽ पाकिस्तान, बंगलादेशक नाओंसँ दू देश बनि गेल।
अखन तक, माने 1971 इस्वी तकभारत जे अमेरिकासँ अन्नक[v] आयात करैत आबि रहल छल, तेकरा अमेरिका रोकि देलक। जइसँ पेटक समस्या अपना देशमे उठबे कएल। जइ सभ देशमे अमेरिका अन्नक निर्यात करै छल ओ सभ देश अमेरिकाक प्रभावमे रहै, तँए ऐगला मुँहराबनिकोनो देशसँ अन्नक आयात करब कठिन छेलैहे। सोवियत संघ सेहो अन्नक उपजमे ओतेक सशक्त नहियेँ छल जेते आन-आन शक्तिमे छल। ओना, सोवियत संघ ठण्ढ देश अछि, तहू कारणे ओइठाम अन्नक उपज कम होइ छल। खास कऽ साइबेरियाक जे भाग सोवियत संघमे छल ओइ भागमे तीन माससँ नअ मास तक जमीन बर्फमे डुमल रहै छल, जइसँ ओइठाम कृषि कार्यमे बाधा छेलैहे।
भारतमे अनेको राज्य अछि आ सभ राज्यक अपन-अपन समस्या अछि। किछु राज्य एहेन अछि जइमे बरखो कम होइ छै आ माटियो उपजाउ नहियेँ अछि। तहिना किछु राज्य एहनो अछि जैठाम अधिक बरखो भेने ओइठामक पैदावार सीमित भऽ गेल अछि। तैसंग किछु राज्यमे खाइबला अन्नक उपज तँ कम होइए मुदा तेलहन, कपास इत्यादिक उपज अधिक होइए। सभ किछु होइतो किछु राज्य एहनो तँ छेलैहे जे अपन भरण-पोषण करैत आनो-आन राज्यकेँ अन्न दइ छल। पंजाब राज्य, जैठाम माटियो ओहन उर्वर शक्तिबला नहि अछि आ बरखो कम होइ छै, मुदा ओइठाम एहेन कृत्रिम बेवस्था[vi] केने छल जइसँ अपेक्षाकृत नीक पैदावार छेलइ।
आजुक बिहारक नक्शा तँ बदैल गेल अछि मुदा जखन उत्तर बिहार आ दच्छिन बिहार छल, माने बिहार आ झारखण्ड मिला कऽ जखन एक राज्य छलतखन उत्तर बिहार जहिना धार-धुरसँ भरल छल, जइसँ दाहियो होइते अछि, तहिना दच्छिन बिहार पहाड़, खानसँ सेहो भरल छल जइसँ कृषि क्षेत्र कम रहने कृषिक पैदावार कम रहबे करए।
मिथिलांचल सहित उत्तर बिहारमे धार-धुर तँ अछिए मुदा कृत्रिम बेवस्था–नहर, बोरिंग–क तँअभाव अछिए, जइसँ ऐठामक कृषि-कार्य अनबिसवासू बनले अछि। रौदी-दाहीक खेल साले-साल चलिते अछि। जइसँ अपना ऐठाम कृषि कार्य पंगु बनल अछि। अखन धरिक जे कृषि बेवस्था अपना ऐठाम रहल ओ प्राचीन पद्धतिक अनुकूल रहल। जइसँ उपजक मात्रा निम्नसँ निम्नतर स्तरमे रहल।
देशक सोझा जखन अन्नक समस्या उठि कऽ ठाढ़ भेल तखन केन्द्रो सरकार आ राज्यो सरकारक नजैर कृषि दिस उठल। ओना, अनेको रंगक अन्नक खेती-बाड़ीक लेल अनुकूल क्षेत्र बिहार छीहे मुदा उपजाक जे रेशियो हेबा चाही से नहियेँ छल। सरकारक नजैर उठने किसानकेँ रंग-रंगक सहायताक सुविधा भेटल। पूसा, ढोली, सबौर इत्यादि जगहमे कृषि फार्म सेहो बनल, जैठाम कृषिक पढ़ाइक संग-संग अनुसन्धान सेहो हुअ लगल। जइसँ अन्नक नीक-नीक बीजक अनुसन्धान भेल, जे परम्परासँ अबैत पैदावारमे धक्का मारलक। माने डेढ़िया-दोबर-तेबर उपजाक बढ़ोत्तरी भेल। जइ खेतमे कच्ची मन कट्ठा उपजै छल, तइमे तीन-तीन, चरि-चरि पक्की मनक उपज हुअ लगल।
तैसंग कोसी नहरक लाटमे आनो-आन नहरक खुनाइ हुअ लगल जइसँ खेतक सिंचाइ होइत। बैंकक माध्यमसँ एक-तिहाइ, चौथाइ अनुदानित रूपमे बोरिंग-पम्पसेट लॉनक माध्यमसँ किसानकेँ भेटए लगल। जइसँ गाम-गाममे किछु बोरिंग भेने उपजमे किछु-ने-किछु बढ़ोत्तरी सेहो भेबे कएल। अखन धरि जइ खेतमे मात्र छाउर-गोबर देल जाइत छल, रसायनिक खादक प्रयोग नहि भेल छल, तइ सभ खेतमे रसायनिक खादक संग-संग गोबर-घास-पातसँ निर्मित जैविक खाद सेहो पड़ए लगल। तेतबे नहि, किसानकेँ जैविक खाद बनाएबो सिखौल गेल।
अखन धरि जे सरकारी विभागमे कृषि विभाग मृतप्राय छल ओइमे जान फूकल गेल। ब्लॉकमे कृषि विभागक अलग कार्यालय बनल। गाम-गाममे कृषि विभागक कर्मचारीक[vii] बहाली भेल, जेकरा माध्यमसँ गामक किसानकेँ नव तकनीकक जानकारी देल जाए लगल। ब्लॉक स्तरपर सरकारी कृषि फार्म सेहो स्थापित भेल।
सरकारी माध्यमसँ किसानकेँ खाद-बीज, कृषि-यंत्र अनुदानित दरपर कर्ज रूपमे सेहो भेटए लगल। पूसा, ढोली, सबौर फार्मक माध्यमसँ अन्नक संग तीमनो-तरकारी आ फलो-फलहरीक बीजक संग गाछ सेहो उपलब्ध करौल जाए लगल।
‘जय-जवान, जय किसान’क नारा देशमे बहल। अखन धरिक जइ किसानक शकल-सूरत बिगैर गेल छल ओइ किसानमे नव उत्साह जगल, कृषि पैदावार बढ़ल, देश अन्नक मामलामे आत्म-निर्भर भेल। आत्म-निर्भर भोजनक मामलामे जरूर भेल मुदा कृषि पैदावारमे पंगुपन बनले रहल। जैठाम कृषि आधारित माने कृषि पैदावारसँ पैंतालीस प्रतिशतसँ अधिक कच्चा माल कारखानाकेँ भेटै छै, ओ उपज ठमकले रहि गेल। जइसँ कल-कारखानाक विकास बिहारमे नइ भेल।
ओना, जहिना एक दिस प्रगतिक दिशामे देशक शक्ति बढ़ल तहिना समाजक किछु लोक ओकर विरोध नहि केलैन सेहो बात नहियेँ अछि। रंग-रंगक अफवाह सभ उठबे कएल जइसँ प्रगतिमे बाधा नइ भेल सेहो नहियेँ कहल जा सकैए। अन्ध-बिसवास आ रूढ़िवादी विचार सेहो जमि कऽ विरोध करबे केलक।
q
शब्द संख्या : 1945, तिथि : 4 जून 2018
जारी....
[i]इंगलैंडक समानक
[ii]जमीनक बीच समस्या
[iii]चेकोस्लोवाकिया
[iv]जेठक बर्खाक मेघक
[v]गहुम, बाजरा
[vi]नहर, बोरिंग आ भखड़ा-नांगल डैमसँ सिचाइक बेवस्था
[vii]भी.एल.डब्ल्यू.क
२
जगदीश प्रसाद मण्डल
दूटा लघुकथा
गपक पियाहुल लोक
दीनबन्धु काकाकेँ आइ अगिलग्गी केसक फैसलाक तारीख छिऐन। ओना, केस पचीस साल पहिलुका छिऐन, जइसँ पैंतीस मुद्दालहमे पाँचकेँ मरि गेने तीस गोरे जीवित छैथ। काल्हि साँझेमे सभ कियो विचारि लेलैन जे सभ काज छोड़ि भिनसरे समयपर तैयार भऽ सभ कियो संगे साइकिलसँ मधुबनी चलब। सेशन कोर्टक केस छी तँए अपना सभ दिससँ कोनो नियम भंग करबाक नहि अछि, जँ कोर्टे वा मुद्दैये दिससँ कोनो गड़बड़-सड़बड़ हएत तँ ओकरा आगू फरिछा लेब। जखन विचारसँ प्रेम केने छी तखन डरैक कोन बात अछि। कोर्ट-कचहरी हुअ कि थाना-बहाना आकि कस्टडी-जहल, सभठाम जाइले तैयार छीहे।
हरे-हरे सभ कियो–माने तीसो मुद्दालह, एक जुटताक परिचय देलैन। ओना, जहिया केस भेल वा केससँ पहिने जे कारण भेल तहू समयमे सभ कियो एकजुटताक परिचय दइये देने छेलखिन मुदा पचीस साल जे बीचमे समय बीतल, तैबीच कोनो तेहेन काजे नहि भेल जइमे एकजुटताक परीक्षा होइत। एकर माने ईहो नहि जे पैंतीसो डरसँ देह-हाथ समेट लेलैन। समाजिक स्तरक जे काज छल ओ काज बीचमे चलल तँए परीक्षाक घड़ी उपस्थित नइ भेल। मुदा समाजिक बदलावक जे प्रक्रिया अछि तइमे तँ परीक्षा होइते आबि रहल अछि।
खेला-पीला पछाइत जखनदीनबन्धु काका ओछाइनपर पड़ला आ निन्द्राक आगमन हुअ लगलैन तखन चिन्त्य मनमे काल्हुक काज धियानमे जगैत एलैन। धियानमे जगिते नजैर छिटैक कौल्हुका केसपर गेलैन। उठि कऽ बैइसैत पत्नीकेँ सोर पाड़ि बजला-
“कनी एम्हर आएब।”
‘कनी एमहर आएब’ सुनिते प्रेमलता अकचकेली। किएक तँ दीनबन्धु काकाकेँ ओछाइनपर गेला आधा घन्टा भऽ गेल छेलैन। परिवारक लोक सभ बुझिते छैन जे जहिना काज लग पहुँचते काजमे हाथ लगा दइ छैथ तहिना ओछाइनपर पहुँचते निन्द्रासँ तन्द्रा होइत निनिया देवीक कोरामे पहुँच जाइ छैथ, तँए अधिक-सँ-अधिक पाँच मिनट समयक दूरी जागल आ सुतलक बीच हिनका लगै छैन। ओना, प्रेमलता अखन तक ओछाइनपर नहि गेल छेली किएक तँ मरदा-मरदीकेँ खुएला-पीएला पछातिये ने स्त्रीगण सभ खेबो-पीबो करै छैथ आ बरतन-बासन धोइत-उसारैत एक-सबा घन्टा बीचमे लगिये जाइ छैन। अकचकाइत प्रेमलताक मनमे भेलैन जे भरिसक किछु सपना देखलैन तँए एहेन अवाज मुहसँ निकललैन। तथापि शान्त-चीत भऽ प्रेमलता बजली-
“कनी हाथ लागल अछि, अबै छी।”
योजनाबद्ध ढंगसँ विचारैत दीनबन्धु काका विचारि नेने छला जे परिवार हुअ आकि समाज, अपन जवाबदेहीक जे काज अछि ओ अगुआ कऽ चलबे ने इमानदारीक परिचय दइए। पत्नीकेँ लगमे अबिते दीनबन्धु काका बजला-
“दस बजेसँ कोट-कचहरी खुजैए तइसँ पहिने एक घन्टाक रस्ता सेहो टपब अछि, तँए साढ़े आठ बजे अहाँ भोजनक प्रबन्ध करि लेब। जलखै नइ करब, एकेबेर खाइये कऽ घरसँ निकलब।”
ओना, प्रेमलता गपक पियाहुल लोक छैथ तँए किछु गप-सप्पकेँ आगू बढ़बैक विचारसँ केसक विषयमे खोर-चाल करब मनमे जगबे केलैन मुदा बरतन-बासनकेँ उसारब आ पतिकेँ सुतैमे बाधा उपस्थित करब विचारकेँ रोकि देलकैन। तँए, प्रेमलता एतबे बजली- “बड़बढ़ियाँ।”
पत्नीक मुहसँ ‘बड़बढ़ियाँ’ सुनि अपन गोटीकेँ सहपर चलैत देख दीनबन्धु कक्काक योजना अन्तिम चरणमे पहुँच गेलैन। काजक अन्तिम साँस लैत विचारलैन जे चारि बजे भोरे ओछाइन छोड़ि पहिने संगी-साथीकेँ जना देब अछि। पछाइत अपन नित्य-कर्म दिस बढ़ैक अछि। किएक तँ सबहक अपन-अपन नित्य-कर्म अछि तइमे जेते समय लगैए ओ तँ सभकेँ लगबे करत, तँए जँ पहिने अपन नित्यकर्म दिस बढ़ब तँ हो-न-हो केकरो नीन समयपर नइ टुटइ। अन्तिम निर्णय मनमे जगिते निनियाँ देवीक लगौल टौहकीमे दीनबन्धु काका फँसि गेला।
जहिना सुतैक अन्तिम बेलामे चारि बजे भोरे उठैक बेल दीनबन्धु काका रोपि लेलैन तहिना चारि बजे ऑंखि खुजि गेलैन। ऑंखि खुजिते घड़ीपर नजैर दिअ लगलैथ कि देवाल घड़ीक घन्टी टनटनाए लगल। जेकरा गनि दीनबन्धु काका जखन धड़ीपर नजैर खिरौलैन तँ ठीक चारि बजि रहल छल। ओछाइनसँ उठिते अपना संग तीसक जमानतदारक संग एक साथ कचहरीमे उपस्थित हेबाक छेलैन। मनमे कने शंका जगलैन जे अपना देवाल घड़ी अछि तँए समयक गवाही बनि गेल, मुदा जेकरा घड़ी नइ होइ ओ तँ सुतले रहि जाएत। जखने एक गोरेकेँ बिलम हएत तखने तीसो बिलमबे करत। से नै तँ दोसरो-तेसरोकेँ उठा दिऐ जे ओहो सभ उठि कऽ अपन-अपन काजमे लगि जाएत।
मनमे काज अबिते काजक रूपकेँ निहारए लगला। अपना छोड़ि उनतीस आदमी अछि जेकरा घरे-घर सबहक ऐठाम जा-जा कऽ जगाएब अछि, ऐमे जँ पँच-पँचो मिनट समय लागत तखन तँ पाँच मिनट कम अढ़ाइ घन्टा समय लगि जाएत! तहूमे कोट-कचहरीक काज छी, बिनु पाइये चलत नहि, जँ कहीं केकरो पाइक ओरियान नहि भेल होइ तखन तँ आरो काजमे काज जनमिये जाएत किने, जइसँ आरो बेसी समयक नोकसान हएत। अढ़ाइ घन्टा समय निकलला पछाइत जँ अपने अपन नित्य-कर्म दिस बढ़ब तखन तँ अपने सभसँ पछुआ जाएब। यएह ने विपरीत परिणामक विपरीत क्रिया भेल, से नै तँ काजकेँ सघन रूपमे करैक अछि। सघन रूप भेल, एक गोरेकेँ उठेलौं, उठला पछाइत दू गोरे भेलौं, दुनू गोरे दू गोरेकेँ उठौला पछाइ चारू गोरे चारि दिस भऽ गेलौं। जइसँ आठ भऽ जाएब, आठसँ सोलह भऽ जाएब, जइसँ पनरह-बीस मिनटमे सभ जगि जाएत। दस बजे कचहरीमे हाजिर हेबाक अछि तइ बीचक जे काज अछि ओइमे जँ एक-एको मिनटक बचत करैत चलब तँ पनरह-बीस मिनट पुरिये जाएत।
घरसँ जे सोचि दीनबन्धु काका निकलला, रस्तामे तइ सोचमे अशोच जगलैन। अशोच ई जगलैन जे कोट-कचहरीक काज छी, मधुबनी पहुँचते पहिने मुंशियो आ वकीलो साहैबसँ भेँट करब अछि, पछाइत कोर्ट-ऑफिसक सेहो पता लगाएब अछि जे बन्द रहत कि खुजल रहत। खुजलोमे जज साहैब उपस्थित हेता कि नहिइत्यादि-इत्यादि अनेको काज दीनबन्धु कक्काक नजैरपर आबि गेलैन। सभ जुति-भाँति लगबैत घरपर अबैत-अबैत आठ बजि गेलैन। माने चारि घन्टा समय बीत गेलैन। ओना, अपन नित्यो-कर्मो आ चाहो-ताहो रस्ते-रस्ते पार-घाट लगि गेल छेलैन।
घरपर अबिते दीनबन्धु काकाकेँ नहाइसँ पहिने विचार उठलैन जे गामक चौहद्दी ने बान्हि लेलौंमुदाघरक की हाल अछि सेहो तँ जानबे अछि। ऑंगन पहुँच, पत्नीकेँ अछप्पे पुछलखिन-
“भानसक की हाल अछि?”
तरकारी कटैकाल प्रेमलताकेँ बामा हाथक ऑंगुरमे थोड़ेक कटि गेल छेलैन तँए मन पीड़ासँ पीड़ाएल रहैन। बजली-
“हाल की रहत, बेहाल अछि!”
पत्नीक तामसकेँ दीनबन्धु काका आँकि नहि सकला। ऑंकबो असान नहियेँ छेलैन, किएक तँ दरबज्जा दिसक मुहसँ ऑंगन प्रवेश केने छला आ ऑंगन दिसक रस्ता दिस घुमि प्रेमलता मुड़ी गोंति बैस कटल ऑंगुरकेँ दहिना हाथक ऑंगुरसँ दाबि कऽ पकड़ने छेली। ओना, पत्नीक मुहसँ सुनल ‘बेहाल’ शब्दक दोसर माने दीनबन्धु कक्काक मनमे उठि गेल छेलैन जे भरिसक कोनो कारणे भानसमे गड़बड़ भेल अछि। सहटैत दीनबन्धु काका पत्नी दिस बढ़ला। ओना, कक्काक मनमे तेहेन उमकी उठि गेल रहैन जे जहिना कोनो प्रेमी अपन प्रेमिकाकेँ सात अरब लोकमे सभसँ नीक रूप देखैए तहिना आनन्दसँ आन्दोलन कएल आन्दोलनीक तेहेन रूप पकैड़ नेने छेलैन जे दुनियाँक कोनो दोसर समस्या आकि दोसर काज हवा जकाँ उड़ियाइत बुझि पड़ै छेलैन। आध लग्गा हटलेसँ देखलैन जे पत्नी बामा हाथक कटल ऑंगुरकेँ दहिना हाथक ऑंगुरसँ कसि कऽ दाबि खून रोकने छैथ। धरतीपर पसरल खून, ऑंचरसँ ऑंगुर दाबि कऽ पकड़ने प्रेमलताकेँ बिजलोका जकाँ बिजकल मुँह देख एकाएक दीनबन्धु कक्काक मनमे विचारयुद्ध ठाढ़ भऽ गेलैन। एक दिस अपन जिनगीक ओ समय जे सेशन केसक जजमेन्टक दिन छी, एहिठाम भाग्यक पलटा-पलटी हएत तँए कोर्टमे उपस्थिति भऽ डटैक लेल तैयार रहबअछि आदोसर दिस पत्नीक कटल ऑंगुरक इलाज नइ कराएब तँ हो-न-हो लोहासँ कटल छैन, कहींएक बिमारीमे दोसर बिमारी ने ठाढ़ भऽ जाए..!
बिमारीमे बिमारी जगने जहिना पत्नीकेँ मरैक सम्भावना दीनबन्धु काकाकेँ बुझि पड़लैन तहिना कोर्टमे अनुपस्थित भेने अपनो मृत्यु नजैरपर एबे केलैन। कोर्टसँ लऽ कऽ बाहर तकक लोक कहबे करत जे जाबे ओ अपराधी नहि अछि ताबे कोर्टसँ नुकाएल किए..?
दीनबन्धु कक्काक मन ओझरीमे ओझराए लगलैन। मुदा लगले मनमे निर्णित विचार जगलैन। पहिल, जीवन तखन ने जिनगी। अखन अपन मृत्युक परवाह करब आकि अनकर? एक तँ ओहुना जँ परवाह-परवाहक अन्तर काजक वजनसँ नापल जाइए...।
नव ऊर्जाक संग दीनबन्धु काका विचारकेँ रोकि बजला-
“केना ऑंगुर कटल?”
प्रेमलता बजली-
“तरकारी-ले बैगन बनबै छेलिऐतहीकाल नवटोलवाली कनियाँ धड़फड़ाएल आबि बाजल।”
समयक संकीर्णताकेँ देखैत दीनबन्धु काका बिच्चेमे बजला-
“की बाजल?”
“बाजल जे झंझारपुर लग एन.एच.पर एकटा चरि-चकिया गाड़ी उनैट गेलै तइमे एकटा खूब मोटगर-डटगर मौगी चक्का-तरमे मुँह बाबि मरि गेल।”
पत्नीक बात सुनि दीनबन्धु कक्काक मन मानि गेलैन जे पत्नीक मन उछैट कऽ ओमहर चलि गेल हेतैन जइसँ बैगनक संग-संग अपनो ऑंगुर काटि लेली। बजला-
“बैगन काटैकाल ने ऑंगुर कटल। तइसँ पहिलुका विहीत तैयार भेल अछि किने?”
मुड़ी डोलबैत प्रेमलता बजली- “हँ, भात-दालि तँ बनि गेल मुदा तरकारी नइ बनल।”
मने-मन दीनबन्धु काकाकेँ काम-चलाउ संतोख भइये गेलैन। बिहुसैत बजला- “अहाँ सन सन जँ गपक पियाहुल लोक[i] रहत तँ लोकक[ii] उपकार सभ दिन होइते रहतैन।”
बजैक क्रममे दीनबन्धु काका बाजि तँ गेला मुदा लगले मन बिचड़ैत विचार देलकैन जे समाजक बीच कर्मक जिनगीक संग गपोक जिनगी बनि गेल अछि। काज आ गपक बीच नमहर दूरी बनि गेल अछि। जे बनब सोभाविको अछि। जहिना एक छोरपर महिला दिन-राति अपन दुख-धन्धाक पाछू बेहाल अछि तहिना दोसर छोरपर ईहो तँ अछिए जे महिला जगतमे की ओहन महिला नइ छैथ जिनका जिनगीक हर काजक लेल नोकर-चाकर नहि छैन। तखन तँ प्रेमलता ओहन छैथ जिनका बीच-बिचाउमे देख सकै छी।
प्रेमलता बजली- “आब की करब?”
दीनबन्धु काका बजला- “किछु ने करब। सभ काज रस्तासँ होइ छै, रस्तासँ करब। संगी कऽ दइ छी, डॉक्टर ऐठाम जा कऽ पहिने पट्टी बन्हबा दवाइ लऽ लिअ। हम अपनेसँ परोसि कऽ खा लेब।”
q
शब्द संख्या :
1420,
तिथि : 13 जुलाई 2018
उदय-प्रलय
विदेशसँ पी.एच-डी.क डिग्री पाबि धरणीधर गाम पहुँचला। गाममे पएर दइते गामक बात मन पड़ए लगलैन- यएह गाम छी, जैठाम सात पुस्तसँ बास अछि आ आगूओ केतेक दिन धरि बसले रहब। मुदा लगले समाजिक परिवेश सोझामे आबि धमकलैन। धमकलैन ई जे जहिना अपन जन्म ऐ सुखपुरमे भेलतहिनाबच्चामे पालन-पोषण सेहो भेल, पछाइत गामेक स्कूलमे शिक्षा पेबा लेल पिताजी नाओं लिखा देलैन। दस बर्ख धरि गामक स्कूलमे पढ़ि पड़ोसी गामक हाइ स्कूलमे नाओं लिखेलौं आ हाइ स्कूल टपला पछाइत दरभंगा कौलेजमे नाओं लिखा एम.ए. पास केलौं। पढ़ैक अपन जिज्ञासा आ परिवारक सहयोग पेब विदेशसँ विशेषज्ञताक डिग्री सेहो उपार्जित केलौं। डॉक्टर वा आन प्रोफेसर जकाँ तँ नहियेँ भेल जे किछु दिन नोकरी केला पछाइत विदेश गेलौं। नोकरी करैसँ पहिने विदेशसँ डिग्री हाँसिल केलौं, आब नोकरी करब।
‘आब नोकरी करब’ वाणीमे अबैत-अबैत धरणीधरक अपनो जिनगीक बानि उबानिसँ सुबानि हुअ लगलैन। उबानि-सुबानिक बीच बाटपर धरणीधरक मन ठमकए लगलैन। एक दिस पूर्वक सात पुस्तसँ गाममे बासभूमि रहल आ आगूक तँ निश्चित ठेकानो नहियेँ अछि जे केतेक दिन रहत। निश्चित ठेकान ऐ दुआरे नहि जे समाजिक परिवेश एहेन बनि गेल अछि जे पढ़लो-लिखल आ बिनु पढ़लो-लिखल लोक अपन बाप-दादाक जन्मभूमि छोड़ि-छोड़ि अनतए बसए लगला अछि, तँए गाम उपैट गेल सेहो तँ नहियेँ कहल जा सकैए। अखनो ओहन गाम अछिए जे अनेको पुस्तसँ बास करैत अनेको परिवारक वंश आबियो रहल अछि आ आगूओ केतेक पुस्त धरि बसबे करत...।
एकाएक धरणीधरक विचारक व्यारमे लपट उठलैन। लपट ई उठलैन जे गाम छोड़ि जे कियो बहराइ छैथ तेकर हजारो कारण अछि, से अखन नहि, अखन एतबे जे जे अपन गामकेँ चीन्हि गामसँ बहराइ छैथ वा बिना चीन्हने गामसँ बहराइ छैथ। जँ गाम चीन्हि बहरेता तँ गामो जरूर चीन्हतैन आ जँ गामकेँ बिनु चीन्हने जे बहराइत हेता, तँ हुनका संग गामे किए चीन्हि-पहचीन्ह रखतैन?
...ऐठाम आबि धरणीधरक वैचारिक व्यारक लपट सेहो लपटए लगलैन। ओना, धरणीधरक सोभावो अन्वेषी बनि गेल छैन। मुदा अन्वेषियोक तँ अपन संसार छै, आगूमे जे संसार ठाढ़ अछि तोहूसँ किछु लइ छैथ आ अपन जे संसार[iii] निरमै छैन तोहूसँ उपार्जित करै छैथ...। दुनू संसारक बीचक क्षितिजपर लटकल धरणीधर ने ऊपर चढ़ि रहल छला आ ने निच्चेँ उतरल होइन। एक दिस गाम-समाजक विराट रूप, जे रूप यशोदा मैंयाकेँ कृष्ण अपन बालपनेमे देखौने रहथिन आ दोसर ओ विराट रूप जे महाज्ञानी-महापण्डितक संग दुर्योधनक दरबारमे देखौने छेलैथ, दुनूक बीचक जे हजारो योजनक दूरी अछि तइ दलदलमे धरणीधर फँसि गेला।
ओना, अनजान सुनजान महाकल्याण सेहो होइते अछि मुदा ओ जीवन-मृत्युक बीचक बाट छी किने तँए, थोड़ेक कठिन, थोड़ेक उकड़ू आ थोड़ेक भारीक संग जबदाहो अछिए। गाम दिस उनैट कऽ जखन धरणीधर देखए लगला तँ बुझि पड़लैन जे नवतुरिया छौड़ा सभसँ जँ किछु बुझए चाहब आ पुछबै तँ ओकरा बकछुहुल लगतै। तेकर कारणो अछि। आजुक जे नवसृजन भऽ रहल अछि ओ ठीक विपरीत दिशामे अछि, जइसँ ओ लगले कहत जे फल्लॉं गुरुआइ करए चाहैए। ओना, एकर दोसरो पक्ष अछि, जँ अहाँ परिवारसँ समाज धरिक बच्चाक बीच बालपन रूपमे रमि किछु पुछबै तँ ओ एहनो बहुत बात सोझामे रखि दइए जेकर नाँगैर पकैड़ अहाँ नेंगरियबैत ओकर मुँह धरिक परिचय पेब सकै छी। ओना, उम्रक कारणे वा उदित ज्ञानक कारणे धरणीधर ने आगू सोझ[iv] बाट देख रहल छला आ ने मनविचार पाछू सहैट रहल छेलैन। हराएल-भोथियाएल बाटपर ठाढ़ बटोही जकाँ धरणीधर चारू दिस चकोना भऽ भऽ देखए लगला। मुदा केम्हर मुहेँ बढ़ब से निश्चय कइये ने पाबि रहला अछि। ओना, धरणीधरक मनक बीच स्पष्ट रूपमे विचार जगि चुकल छेलैन जे जहिना कोनो भूमिक[v] लेल मनुखक खगता अछि तहिना मनुखोक लेल भूमिक खगता सेहो अछिए। ओना, खाली मनुखे मात्रकेँ नहि, आनो-आनो जीव-जन्तुक लेल भूमिक खगता अछिए। मुदा ओकरा ने चिन्तन शक्ति छै आ ने सोचन क्रिया...।
इतिहासक विद्यार्थी रहने धरणीधरकेँ एतेक तँ मनमे छैन्हे जे केना-केना राज-पाटक छीना-झपटी दुनियाँमे होइत आबि रहल अछि आ कोन-कोन रूप[vi]क देश दुनियाँमे बनल-बसल अछि। मुदा किए अछि आ किए भेल से बुझिये ने पेब रहल छला। खाएर.., अन्वेषी मन धरणीधरक बनियेँ गेल छेलैन तँए देखल संग मन किछु दूर बिनु-देखलोक आगू दिस दौड़िये जाइ छेलैन। मुदा जेतएसँ सुनसान बुझि पड़ैन तेतए-सँ घुमि जाइ छला। आगू दिस जखन नजैर उठैन तँ देख पड़ैन जे दुनियाँक जननिहार विशेषज्ञ रहितो अपन गाम-घरक इतिहास जनिते ने छी। ओना, एहेन दुर्भाग्य मिथिलावासीकेँ शुरूहेसँ रहलैन जे अध्यात्मिक रूपमे मिथिलाक परिचय भेलैन मुदा वैज्ञानिक रूपमे नहि भेलैन अछि जइसँ ज्ञान रहितो सज्ञानसँ दूर छथिए। किएक तँ ज्ञानक पाछू विज्ञान अबैए आ विज्ञानक पाछू सज्ञान अबैए...। लगले मन पिघैल कऽ मोमबत भऽ गेलैन। मोमबत होइते धरणीधरक मन बिचड़ए लगलैन- अखन तक विद्यार्थीक जिनगी रहल, एक अध्येताक रूपमे गुजैर रहल छी, जँ केतौ प्रोफेसर भेल रहितौं तखन किछु पदक मदो रहैत मुदा से तँ अछि नहि। किए ने अपन गामेक बुढ़-पुरानसँ अपन गामक इतिहासक पता लगाबी। ज्ञाने तँ एहेन गुण छी जे केकरोसँ कियो छिपबैत नहि अछि। ई दीगर भेल जे ज्ञानोमे क्षलज्ञान कहियौ आकि चोरज्ञान आकि बलज्ञान सेहो अछिए जे एक-दोसरकेँ छलितो अछि, चोरोबितो अछिआछीनतो अछिए। मुदा जैठाम तीनू संगे अछि, तैठाम तँ थोड़ेक भरिगर भइये जाइए। अन्वेशी सोभाव रहने धरणीधरकेँनिर्णय करैमे सिर-संकोच नहि होइन। निर्णय कऽ लेला जे गाममे ने कियो दोस छैथ आ ने दुश्मन, सभ गौंऑं भेला तँए किनको ऐठाम जा कऽ पुछब (बुझब) सँ हिचकब नहि। सभठाम जाएब आ सभसँ गामक पुरान गति-विधिसँ लऽ कऽ आजुक गति-विधि तक जानैक कोशिश करब। जेतेक भेटत तेतेक अपन अनुसंधान भेल जे नहि भेटत ओ ऐगला पीढ़ी-ले रहत।
दोसर दिन धरणीधर गामक जे सभसँ बुढ़ बड़गद बाबा छला तिनका ऐठाम पहुँचला। बड़गद बाबा एक जोड़ बकरी लऽ कऽ चरबैत रहैथ। अपने बड़क गाछक निच्चॉंक छाहैरमे बैसल आ बकरी बाधमे चरैत रहैन।
धरणीधर पहुँचते बजला-
“बाबा, अहींसँ किछु बुझैक अछि?”
ओना, पहिने बकरी चरबाह बड़गद बाबाकेँ अनसोंहाँत लगलैन जे हमरा सन बुड़िवानसँ एकटा नवजुगक बुधियार लोक की पुछत..! मुदा अपन उमेरक लेहाज करैत बड़गद बाबा बजला-
“बाउ, बकरी चरवाह सन लोककेँ बुइधिक ओकाइतिये केते रहै छै जे किछु पुछब, मुदा जएह रहै छै ओइसँ जँ दोसरकेँ उपकार हएत तँ ऐसँ पैघ कीर्तिये की हएत आ दाने की हएत।”
धरणीधर बजला-
“बाबा, अहाँ तँ अस्सी बर्खसँ ऊपर चढ़ि गेल छी, तँए अस्सी बर्खक दिन-रातिक घटना तँ गामक देखल-सुनल अछिए।”
बड़गद बाबा बजला-
“बौआ, जेते देखलौं आ जेते गुणलौं ओते जँ मन रखितौं से ओहन चौरगर बुइधिक बखारी थोड़े अछि। मुदा तैयो नइ सोलह अना तँ सोलह पाइयो बरबैर नइ अछिसेहो नहियेँ कहल जा सकैए।”
धरणीधर-
“आब तँ उमेरक हिसाबसँ ऐसँ भारी, माने बकरी चरवाहिसँ भारी काजो नहियेँ कएल हएत, तखन तँ जीवन-ले किछु करब आवश्यक अछिए।”
धरणीधरक विचारमे जेना बड़गद बाबाकेँ अमृत भेट गेल होनि तहिना मन तिरपित[vii] भेलैन। बिहुसैत बजला-
“बौआ, अहाँ नव पीढ़ीक लोक छी, अखन दुनियाँमे पएरे रखलौं अछि, नीक जकाँ भरिसक रोपाएलो हएत कि नहि से तँ हमरा नइ बुझल अछि।”
बड़गद बाबाक विचारमे धरणीधरकेँ की भेटलैन से तँ असल धरणीधरे बुझता, मुदा मुँहक रोहानी कहए लगलैन जे जेना सजमनिक सिर भेट गेल होइन। लंकामे राम-रावणक लड़ाइमे मेघनादक वाणे जखन लक्ष्मण मुरछेला तखन जीबैक लेल मात्र सिर सजमनियेक खगता पड़ल रहैन, जे हनुमान सुमेर पर्वत उठा कऽ आनि पुरौलकैन। पएर रोपैक बात सुनि धरणीधर बजला-
“बाबा, पएर रोपैसँ पहिने जगह-जमीन चाही किनेआतेकरो पहिने चीन्हब तखन ने ओइपर अजमा कऽ पएर रोपब।”
ओना, धरणीधर जइ रूपे बुझए चाहै छला तइ रूपे तँ बड़गद बाबा नइ बुझा सकै छेलैन, मुदा एते तँ मनुखक सोभावमे रहिते अछि जे दस-पाँच छोड़िसैंकड़ामेनबे-पनचानबेटा ओहन लोक तँ छथिए जे प्रश्न बुझैथ वा नइ बुझैथ मुदा किछु-ने-किछु जवाब देबे करता, भलेँ ओ प्रश्नक उत्तर होउ वा नइ होउ, प्रश्नसँ मेल खाउ वा नइ खाउ...। मुदा एते तँ धरणीधरक अन्वेशी सोभाव मानियेँ गेल छेलैन जे जँ कोनो विचारक छाहोँ-छूँह देख लेब तँ ओइसँ अनुमान कइये सकै छी जे पहाड़क छॉंह छी आकि गाछ-बिरीछक, तँए धरणीधरक मन प्रमुदित भइये गेल छेलैन।
बड़गद बाबा बजला-
“बौआ, आइ दस बर्खसँ बकरी चरवाहि करै छीजइसँ दुनू परानीक दुनू साँझक बुतातक जोगार भऽ जाइए।ओना, बेटा-पुतोहु सेहो अछि मुदा ओकरा तँ अपने तेतेक डारि-पात भऽ गेल छै जे दिन-राति हेरान रहैए। बाल-बच्चा अवोध छै, ओ कियाँने गेल जे उपार्जन केकरा कहै छै आ एकर की खगता लोककेँ छै, मुदा हमर तँ धॉंगल जिनगी अछितँए बातकेँ बुझै छी।”
बड़गद बाबाक कर्मठता सुनि धरणीधर बजला-
“बाबा, ईहो तँ लोक कहै छै जे ‘बड़ रे बालकएक समाना’ माने जहिना बच्चा तहिना वृद्ध दुनू एके रंग भेला।”
बड़गद बाबा बजला-
“बाउ, एके मुहेँ लोक केकरो गारियो पढ़ैए आ केकरो आसिरवचन सेहो दइए, मुदा दुनू एक थोड़े भेल। बच्चा जिनगी (मनुखक) पूर्व पक्ष भेल, वृद्ध उत्तर पक्ष भेल, तँए दुनूकेँ एक थोड़े मानल जा सकैए।”
धरणीधर बजला-
“बाबा, बकरी चरवाहिसँ पहिने की करै छेलिऐ?”
मुस्की दैत बड़गद बाबा बजला-
“महराइ गबै छेलौं। भरि-भरि राति अपने ढोलको बजबी आ महराइयसँ लोककेँ जगेबो करिऐ, मुदा गाम दिस जखन नजैर उठा तकै छीतँ अपनासँ पुरान[viii] कहाँ केकरो देखै छिऐ। अखन जेतेक लोक गाममे अछि, ओकर जनम हमरा आगूमे भेल छइ।”
धरणीधर बजला-
“अपन मन केहेन कहैए?”
बड़गद बाबा-
“मन की कहत, जिनगी जीबैमे कहियो अभाव भेल जे मन किछु कहत आकि उपराग देत। उपरागक भागी तँ ओ अछिजे परजीवी अछि, वा जे अनका भरोसे जीबैए।”
बड़गद बाबाक बात सुनि धरणीधरकेँ जेना मन प्रस्फुटित भऽ गेलैन तहिना सोलहन्नी मुस्कान दैत बजला- “वाह!”
‘वाह’ सुनि बड़गद बाबा फुटि पड़ला-
“गामक माटि-पानिक उदय-प्रलय केना भेल आ केना होइए, गामक उदय-प्रलय केना होइए, मनुखक उदय-प्रलय केना भेल आ केना भऽ रहल अछि। तहिना दुनियोँक उदय-प्रलय केहेन अछि आ केहेन हएत, एते बात बुझैक ने खगता अछि वाउ आ ने बुझिये पएब। तखन तँ..?”
धरणीधरक मन जेना भरि गेल होनि तहिना बजला-
“बाबा, चाह पीबैक बेर भऽ गेल अछि, अखन जाइ छी।”
बड़गद बाबा-
“बाउ, नव पीढ़ीक कर्ता-धर्ता अहीं सभ छी, हमरो सभपर धियान राखब।”
q
शब्द संख्या : 1574, तिथि : 15 जुलाई 2018
[i]पत्नी
[ii]पतिक
[iii]सोचन क्रिया
[iv]स्पष्ट
[v]जन्मभूमिसँ लऽ कऽ बासभूमि माने देशक
[vi]भौगौलिक
[vii]तृप्ति
[viii]उमेरक हिसाबसँ, उमेरगर
ऐ रचनापर अपन मंतव्य editorial.staff.videha@gmail.com पर पठाउ।

robotstxt: allowed

filter: keep


text:
सौराठ सभा कि छी ?? - प्रवीण चौधरी
मैथिल विवाहके सभा छी - जाहिठाम लाखोंके संख्यामें वरागत एवं कन्यागत सभक जुटान होइत छल, आब एहिमें एकदम नगण्य सहभागिता भऽ रहल अछि... एहि जुटानमें पंजिकार सभके माध्यमसँ जोड़ी-मिलान एवं विवाह कार्यक्रमके निश्चित कैल जैत अछि।
एहि में सहभागी सभके कमी कियैक?
पहिले घर-कुटमैतीके माध्यमसँ घटकैती कम एवं सभाके माध्यमसँ बेसी होइत छल, लाखों वर-कन्यापक्षके भीड़ भेलाक कारण पंजिकार द्वारा अपन-रुचि-अनुसार वर-कन्याके जोड़ी मिलान होइत छल। क्रमशः जेना-जेना मिथिलाके लोकमें आर्थिक समृद्धि आयल तहिना-तहिना घर-कुटमैतीके संख्या बढय लागल... पहिले जतय हजारमें ब्यवस्था भऽ जाइत छल ताहिठाम क्रमशः लाखमें बात होवय लागल, जाहि कारण प्रत्येक वरागत पक्षमें लोभके प्रविष्टि भेल एवं एहि तरहें लोक सभागाछी कम आ घर-कुटमैतीके माध्यमसँ बेसी पाइ के लोभमें इ प्रथा में कमी आयल। सभागाछीमें एक कूरीतिके सेहो प्रवेश भेल - पंजिकार द्वारा एवं अन्य बिचौलियाके द्वारा ठकविद्या सेहो प्रवेश करैत लोकके विश्वासमें कमी आनैत गेल एवं एहि तरहें धीरे-धीरे तथाकथित नीक लोक सभके सहभागिता सेहो कम भेल। सरकारी उपेक्षा सेहो एक प्रमुख कारण भेल!
सभागाछी के फेर आवश्यकता किऐक?
आइ जखन मैथिल सभ मात्र अपन पूर्वजके भूमिटापर नहि बास करैत भारत एवं विश्वके अनेक कोनमें पहुँचि गेलाह अछि... कतेक गोटे तऽ सालमें एक बेर गाम अबैत छथि, कतेक गोटे तऽ पाँच साल आ कतेक गोटे तऽ १०-२०-२५ साल सऽ बाहरे छथि... तखन हिनक धिया-पुताके गाममें या मिथिलाके लड़की-लड़का कोना भेटत, ताहि हेतु एक केन्द्र जाहि ठाम निश्चित समयपर फेर पहिले जेकाँ भीड़ लागय एहि हेतु सभा गाछीके आवश्यकता अपरिहार्य बुझैछ।
सभागाछीके आधुनिकता कोना?
आइ कंप्युटरके युग छैक। पंजीकरणके कंप्युटर द्वारा डेटा-प्रोसेसिंग होयबाक चाही एवं सुटेबल मैचके निर्णय सेहो कंप्युटर मैचिंग/सर्चिंग अप्शन आदि द्वारा वेबसाइटके मार्फत उपलब्ध होइक, एवं समयपर हुनका लोकनिक समुचित साक्षात्कार हेतु सभा लगबाक चाही। एहि तरहें बेसी सँ बेसी सहभागिता सेहो होयत आ ठकविद्या आदि सेहो नहि चलत, लोक सभ एक दोसरके बारेमें कंप्युटर द्वारा पहिले सऽ जे जानकारी जुटायत से तऽ हेवे करतै आ सभामें आबि ओकरा प्रत्यक्ष आरो विकल्प सभ भेटतैक।
सामूहिक विवाह आदिके विकल्प सेहो खुलतैक।
सभ जाति हेतु इन्तजाम होयबाक जरुरी छैक।
सरकार द्वारा सेहो एहि प्रथाके प्रोत्साहन भेटतैक।
गरीबी रेखासँ नीचा हेतु सरकारके संग अन्य निजी दान एवं सहयोगके सेहो गुंजाइश बढतैक।
एहि प्रकारें - सम्बन्धित अनेक बात भऽ सकैछ जाहिपर हमर ध्यान नहि पहुँचल होयत, अपने लोकनि सेहो नीक विन्दुपर आरो प्रकाश दऽ सकैत छी... दहेज आदि के सेहो स्वतः विरोध होइ, आदर्श कुटमैती होयत... अपने लोकनि अपन-अपन विचार राखू।
जय मैथिली! जय मिथिला!!
अपनेक विचार पढबाक आश में - प्रवीण चौधरी ‘किशोर’


text:
ई मामिला आँखि खोलि देलक लोकक. कांड निर्दयतापूर्ण छल. तकर बाद सरकार ओ पुलिस- प्रशासन उदासीनता सं मामिला मे समाज पर आंगुर उठय लागल. एक त' घटना राज्य मे जन-सुरक्षा, विशेष क' महिला सुरक्षा केर स्थिति उजागर करबा लेल पर्याप्त अछि. दोसर घटना केर बाद लगातार उपेक्षा ओ पीड़िता केर मृत्यु पश्चात पॉलिटिकल ड्रामा बहुत बेसी चकित करयवला छल. जखन सभ देखलक जे न्यायक दिशा मे कतहु किछु ने भ' रहल छै त' समाज आ समाजक लोक दिस सभक नजरि गेल आ हं मैथिल समाज एहि दिस तत्परता मे कने देरी केलक. मुदा जओं सरकार ओ पुलिस-प्रशासन अपन काज इमानदारी सं करैत त' फेर समाज पर कोनो तरहक आरोप लगबे नहि करैत. समाज, क्षेत्र ओ राजनीति सं ऊपर उठी त' घटना बहुत बेसी विदारक छल. ओहुना पश्चिम बंगाल मे एहि तरहक मामिला बहुत बेसी देखबा मे अबैत अछि. सरकार कें मजगूतीक संग जन सुरक्षा खास क' महिला सुरक्षा कें सुनिश्चित करबाक चाही.
पीड़िता केर पिता सं वा हुनक संग रहनिहार परिजन सभक संग बातचीत मे हमरा कखनो नहि लागल जे ओ समाजक उदासीनता सं दुःखी छथि. मीडिया मे आयल एहि विषयक समाद संदेहास्पद बुझना जा रहल अछि. घटनाक पश्चात देखय मे आयल जे महानगर आदि मे समाज कें जिया राखब जरूरी. एकजुटता जरूरी अछि. संघे शक्ति छैक एकरा नकारल नहि जा सकैत अछि.
एहि पूरा मामिला पर सरकारो एक्टिव भेल मुदा कने विलम्ब सं. जांच आदि चलि रहल अछि. पीड़ित परिवार न्याय लेल लड़िए रहल अछि. तखन बिहार सरकारक पहल प्रशंसनीय अछि. ओकरा आपस त' नहिये आनल जा सकैछ मुदा दानव सभ कें कड़गर सजाय हो. सजग रही आ सुरक्षित रही.
(मध्यमग्राम कांड पर कवरेज कयनिहार पत्रकार उमेश राय केर टिप्पणी)


text:
पूर्णिया मे लाग’ जा रहल अछि नॉर्थ ईस्ट क सबसँ पैघ मिल्क प्रोसेसिंग प्लांट
रामबाबू
पटना । पूर्णियामे नॉर्थ ईस्ट केर सबसँ पैघ मिल्क प्रोसेसिंग प्लांट लाग’ जा रहल अछि। कोसी डेयरी मे 2 लाख लीटर क्षमताक मिल्क प्रोसेसिंग प्लांट लगाबय लेल बिहार स्टेट मिल्क कोऑपरेटिव फेडरेशन द्वारा टेंडर केर प्रक्रियाक बाद कंपनी के’ चयन कS वर्क ऑर्डर सेहो द देल गेल अछि। प्लांट लगाबय लेल पशुपालन विभाग द्वारा 7.5 एकड़ जमीन कोसी डेयरी प्रोजेक्ट के’ देल गेल अछि। प्लांट लगेलाक बाद दूधक पैकेजिंग केर अलावा दुधसँ तैयार प्रोडक्ट मतलब दही, पेड़ा, पनीर आ कलाकंद सेहो बनाओल जाएत।
बेसी क्षमताक प्लांट लगेला सँ दूध उत्पादन बढ़ेबाक दिशामे काज सुदृढ़ होयत। हजारो लोक सभक लेल रोजगार सृजन होयत। एखन पूर्णिया प्रमंडल केर चारि जिला पूर्णिया, कटिहार, अररिया आ किशनगंज गांम सभसँ रोज करीब 30 सँ 40 हजार लीटर दूध कोसी डेयरीमे पहुंच रहल अछि। कोसी डेयरीमे एखन 40 हजार लीटर क्षमताक प्लांट लागल अछि। एतय दूधक प्रोसेसिंग आ पैकिंग कS प्रमंडल केर बाजार सभमे भेजल जा रहल अछि। एतय दही, पेड़ा आ कलाकंद सभक मांग सेहो बढ़ि रहल अछि। तेँ नितदिन 500 सँ हजार किलो दही, 6 सँ 7 हजार पैकेट लस्सी केर अलावा कलाकंद आ पेड़ाक सेहो सए सँ दू सए पैकेट के’ माँग भ’ रहल अछि।
एखन ई बरौनी सँ मंगाओल जा रहल अछि। बेसी क्षमताक प्लांट लगला सँ ई पूर्णियामे सेहो तैयार होमय लागत। कोसी डेयरी प्रोजेक्ट केर असिस्टेंट मैनेजर एमआईएस (मैनेजर इनफॉरमेशन सेंटर) अखिलेश मोहन केर मोताबिक प्लांट लगेबाक लागत करीब 28 करोड़ अबैत अछि। कंपनीकें वर्क आर्डर पहिनहि भेट चुकल अछि। एतय प्लांट लगेबाक काज सेहो जल्दिए शुरू होमय बला अछि।


text:
नई दिल्ली। नालंदा विश्व विद्यालय कए दिल्ली अनबाक आशंका पर अंतरजाल आओर ब्लॉग जगत मे उबाल अछि। बिहार क वरिष्ठ पत्रकार केके सिंह जखन एहि आशंका स संबंधित खबर देलथि त फेसबुक सन सोशल साइट पर बहस क गंगा बहि गेल अछि। इसमाद सेहो एहि संबंध मे सूचना देलक जे मोतिहारीक बाद आब नालंदा क नंबर अछि। एकर बाद सोमदिन फेसबुक पर पत्रकार ज्ञनेश्वर वात्स्यायन एकटा पोस्ट लिखलथि जे नीतीश कए सेहो ‘तवज्जो’ नहि दैत छथि गोपा सब्बरवाल। हुनक कहब छल जे ईश्वर जानैत अछि नालंदा अंतर्राष्ट्रीय विश्वविद्यालय क भविष्य। ओना पत्रकार केके सिंह अपन ब्लॉग मे अगिला साल स विवि क शैक्षिक सत्र शुरु हेबाक आस जगा देलथि अछि। मुदा इ सत्र बिहार मे शुरू होएत या दिल्ली मे एकर जानकारी एखन ककरो लग नहि अछि। ज्ञनेश्वर वात्स्यायन क कहब अछि जे विवाद मे रहल यूनिवर्सिटी क वाइस चांसलर गोपा सब्बरवाल कए बिहार एबाक फुर्सत नहि अछि। शायद ओ राजगीर मे ‘फाइव स्टार’ क सुविधा क इंतजार मे छथि। ज्ञनेश्वर वात्स्यायन क दावा अछि जे ओ दू दिन पहिने एहि यूनिवर्सिटी क वेबसाइट www.nalandauniv.edu.in देखने छलथि। कई मास पहिने बनल एहि साइट, पर अहां देखब जे एपीजे कलाम क बिहार विधान सभा मे देल गेल भाषण स ल कए अमर्त्य सेन आओर गोपा सब्बरवाल क विचार तक भेट जाएत, मुदा नीतीश कुमार क पेज जेना क्लिक करब, संदेश भेटत- we are in the process of updating the site….(हम सब एहि साइट कए अपडेट करबा मे लागल छी)। ज्ञनेश्वर वात्स्यायन क अनुसार एकर दू टा मतलब अछि, यूनिवर्सिटी कए 450 एकड़ भूमि उपलब्ध करा देनिहार नीतीश कुमार या त अपन संदेश नहि देलथि अछि अथवा हुनक संदेश कए अपलोड करबा लायक नहि बुझल गेल अछि। सच की अछि इ त मैडम सब्बरवाल बुझतीह।
सोशल साइट पर मैडम सब्बरवाल क दरमाहा पर सेहो चर्चा गरम अछि। हुनक मासिक दरमाहा पांच लाख टका स बेसी अछि। इ दरमाहा देश क सर्वाधिक प्रतिष्ठित जेएनयू क वाइस चांसलर स बेसी आ दिल्ली यूनिवर्सिटी क वाइस चांसलर स दोगुना अछि। अक्तूबर,2010 स मैडम इ दरमाहा ल रहल छथि। श्री वात्स्यायन क कहब अछि जे दरमाहा कए ‘टैक्स फ्री’ करबाक सेहो प्रयास भेल। सोशल साइट पर इ बहस सेहो जारी अछि जे एतबा पैघ दरमाहा क बदला मे मैडम एखन धरि की उपलब्धि हासिल केलथि अछि। किछु लोक क इ सेहो कहब अछि जे मैडम क करीबी डा. अंजना शर्मा कए पिछला साल 3.30 लाख क दरमाहा पर ओएसडी नियुक्त करबाक कोन जरूरत छल। यूनिवर्सिटी क गवर्निंग बोर्ड क बैठक पर एखन धरि देश-विदेश मे करीब तीन करोड़ टका खर्च कैल जा चुकल अछि। ओना एहि पर अधिकतर लोक क कहब अछि जे एहि प्रकार क बैसार क अहमियत पर कोनो एतराज नहि अछि, मुदा स्थान पर त सवाल उठाउल जा रहल अछि।
मैडम सब्बरवाल किछु कहथि मुदा वेबसाइट पर दिल्ली क आरके पुरम स्थित किराया क मकान क महत्व साफ देखा रहल अछि, राजगीर या नालंदा दबा गेल या मिटा देल गेल अछि। श्री वात्स्यायन क दावा अछि जे ओ शुक्रदिन विवि क राजगीर कार्यालय मे किछु जानकारी लेल फोन केलथि, मुदा फोन कियो नहि उठेलक। नंबर छल-2255330। मैडम एखन धरि राजगीर केतबा बेर एलथि अछि इ बुझबाक सबहक इच्छा अछि। बहरहाल, किछु प्रश्न अछि, जेकर जवाब आरटीआई क माध्यम स यूनिवर्सिटी क मुख्य लोक सूचना अधिकारी एसके शर्मा स मांगबाक कोशिश कैल जा रहल अछि।
एहि बहस कए आगू बढबैत कृष्ण कुमार सिंह कहलथि जे जाहि दिन स, पूर्व राष्ट्रपति डॉ कलाम, कए विश्वविद्यालय स अलग करि देल गेल तहिए स एकर पुनर्निर्माण क अनिश्चितता उजागर भ गेल। युनिवर्सिटी क जीबी क चेयरमैन प्रो अमर्त्य सेन क मनमानी आ अड़ियल रवैये स असहमत भेलाक बाद डॉ कलाम कए युनिवर्सिटी स अलग हेबाक निर्णय सबस दुखद क्षण छल। श्री सिंह क आरोप अछि जे प्रोफेसर सेन क रूचि युनिवर्सिटी कए ज्ञान लेल कम आ शिक्षा क दलाली मे बेसी अछि। जेकर प्रमाण अछि दिल्ली युनिवर्सिटी क एकटा जूनियर रीडर रैंक क शिक्षक कए युनिवर्सिटी मे अत्यधिक वेतन पर वीसी क रूप मे मनोनयन। एहि स पूरा देश क शिक्षा जगत मे हाय तौबा मचल अछि। एकरा लेल अमर्त्य सेन मे बिहार आ बिहारी संगहि देश क तमाम शिक्षाविद कए जमि कए भला बुरा कहलथि। श्री सिंह क कहब अछि जे श्री सेन क अहंकार आ केंद्र सरकार क रवैया क कारण एहि महत्वकांक्षी विश्वविद्यालय क स्थापना क बाट पर बाधा ठार अछि। बहस मे इ गप सेहो कहल गेल जे विवादस्पद चयन क मामला जखन राज्यसभा मे उठाउल गेल त जखन विदेश मंत्री जे नालंदा युनिवर्सिटी क ग्रन्थ सम्बन्धी मामला स सेहो जुडल छथि कहला जे एहन कोनो नियुक्ति नहि भेल अछि मुदा जखन हुनका गोपा क नियुक्ति संबंधी कागजात देल गेल त ओ एहि मामला पर आइ धरि कोनो स्पष्टीकरण नहि देलथि अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
पटना। मुख्यमंत्री नीतीश कुमार स्पष्ट केलथि अछि जे राज्य क प्राथमिक आ माध्यमिक विद्यालय मे बहाल कैल गेल शिक्षक क सेवा ठेका पर नहि, बल्कि नियमित अछि।
विधान परिषद् मे कांग्रेस क अरूण कुमार आ मार्क्सवादी कम्युनिस्ट पार्टी क बासुदेव सिंह क ध्यानाकर्षण प्रस्ताव क जखन शिक्षा मंत्री पीके शाही जवाब द रहल छलाह, तखने हस्तक्षेप करैत कुमार कहला जे प्राथमिक आ माध्यमिक विद्यालय मे शिक्षक क नियुक्ति पंचायत करैत अछि। ओ कहला जे एहि शिक्षक क लेल जे सेवा शर्त क गठन कैल गेल अछि, ओकर अनुसार वेतन सरकार द रहल अछि, मुदा एक तरह स इ अनुदान छी। मुख्यमंत्री कहला जे एहि शिक्षक क नियुक्ति ककरो अनहार मे राखि कए नहि केल गेल अछि, नीयत वेतन पर नियुक्ति कैल गेल अछि। एहि साल एखन धरि दू बेर वेतन मे बढ़ोत्तरी कैल जा चुकल अछि। ओ कहला जे आर्थिक स्थिति मे सुधार आउत त वेतन आओर बढ़ाउल जाएत। एहि लेल सबहक सहयोग क जरूरत अछि।
कुमार कहला जे एहि स पहिने स्कूल मे शिक्षा मित्र कए 1500 टका देल जाइत छल आ इ सरकार एहि शिक्षक कए नियोजित आ नियमित केलक अछि। ओ कहला जे पहिने 25 लाख बच्चा स्कूल स बाहर छल, मुदा आइ संख्या घटल अछि। मुख्यमंत्री कहला जे एहन भ्रांति फैला देल गेल अछि जे एहि शिक्षक कए अनुबंध क आधार पर नियुक्त कैल गेल अछि, जे सच्चाई स परे अछि। शिक्षक क बहाली जहि नियमावली क तहत कैल गेल अछि ओकर अनुसार स हुनका हटाउल नहि जा सकैत अछि। ओ कहला जे अप्रशिक्षित शिक्षक क लेल प्रशिक्षण क व्यवस्था कैल जा रहल अछि। कुमार कहला जे शिक्षा क अधिकार क कानून कए राज्य मे लागू करबाक अछि । एकरा लेल काफी टका चाही, मुदा केन्द्र सरकार एहि मामला मे कोनो सहयोग नहि करि रहल अछि।
विद्यालय मे बहाल शिक्षक नियमित छथि: नीतीश
पटना। मुख्यमंत्री नीतीश कुमार स्पष्ट केलथि अछि जे राज्य क प्राथमिक आ माध्यमिक विद्यालय मे बहाल कैल गेल शिक्षक क सेवा ठेका पर नहि, बल्कि नियमित अछि।


text:
आदरनीय सुकान्त सोमजी...
मिथिला दर्शनक अंकमे ‘लुटि सकय सो लुटि’ वला लेख पढ़लौ। पढ़बाक क्रममे किछु बात सोचक लेल विवश भऽ गेल रही जे आइ अपनेक समक्ष राखि रहल छी। अपने एहि लेखमे साहित्य अकादमी पुरस्कार प्राप्त करबा लेल भऽ रहल राजनीतिपर लिखलौ अछि, मुदा एहि बातक उल्लेख नञि केलौ जे हिन्दीक वरिष्ठ साहित्यकार हेबाक बाद नार्गाजुनकेँ मैथिलीमे साहित्य अकादमी पुरस्कार कोनो भेटल? मैथिलीके ँ बारि देनिहार साहित्यकार फेरो मैथिलीमे कियक लिखलनि। की मात्र पुरस्कार प्राप्त करबा लेल। हमरा तँ जेना बुझाइत अछि जे पोथी लिखबाक पहिनेसँ ओ आश्वसथ छला जे हुनका पुरस्कार अवश्य भेटतनि। जे भेटबो केलनि। की ओहि समय ई पुरस्कार मात्र किछु खास लोकक कारणे ँ हुनका नञि भेटल छलनि??? एहिमे कोनो सन्देहक बात नञि जे यात्रीजी मैथिली भाषाक विकास लेल बड़ किछु केलनि, मुदा प्रश्न उठैत अछि जे नागार्जुन मैथिली लेल की केलनि। जखन हुनका हिन्दी सनक अथाह समुद्र वला साहित्य जगतमे थाह नञि भेटलनि तँ आबि गेला मैथिली साहित्यमे डूबकुनिञा काटऽ लेल। हिन्दीमे प्रसिद्धि हेबाक आ हुनक कद बड़ बेसी रहबाक कारणे ँ हुनक सम्मान ओहि समयक प्रत्येक मैथिली साहित्याकर लोकनि करै छला। कतौ ने कतौ ईहो एक गोट कारण छल जे हुनका ई पुरस्कार देल गेलनि। नञि तँ जे आदमी आई धरि मैथिलीक तुलनामे हिन्दीक बेसी सेवा केने होथु, हुनका साहित्य अकादमीक पुरस्कार आसानीसँ मैथिलीमे भेट जाइत छनि।
अहांक कड़ूगर सच भने वामपन्थी सभकेँ नीक लागल होनि, मुदा सच की अछि वा झुठ की ई सभ जानैत छथि। जनता आब एतेक बुरबक नञि छथि। अंहाक पदवी भेट गेल आ अंहाक किछु केलौ से बड़ नीक आन क्यौ करय तँ कष्ट भऽ रहल अछि। से कियक???? कनी एहि बातक जवाब देबाक कष्ठ करी। राजनीति ओहो दिन भेल छल आ राजनीति आइयो भऽ रहल अछि। अहांक लेख पढ़बाक बाद एक गोट बात मोन पड़ि रहल अछि ‘कृष्ठ करथि तँ रासलीला, हम करी तँ कैरेक्टर ढ़ीला’। वाह यौ सुकान्त जी बढ़िया पत्रकारिता कऽ रहल छी। आब तँ एहि तरहक नाटक बन्न करू।
रोशन कुमार ‘मैथिल’


text:
राजमहल
महल या प्रासाद भव्य गृहकें कहल जाइत अछि । मुदा विशेष रूपसँ राजा या राज्यक सर्वोच्च सत्ताधीशक गृहकें महल कहल जाइत अछि । बहुत रास ऐतिहासिक महलसभक उपयोग आई काल्हि संसद, सङ्ग्रहालय, होटल या कार्यालयकें रूपमे कएल जाए रहल अछि ।
भारतक प्राचीन वास्तुविद्याक अनुसार 'प्रासाद' लम्बा, चौड़ा, उंच आ बहुतेक भूमिसभक पक्का या पत्थरक घरकें कहल जाइत अछि जाहिमे अनेक शृङ्ग, शृङ्खला, अण्डकादि होए तथा अनेक द्वार आ गवाक्षसभसँ युक्त त्रिकोश, चतुष्कोण, आयत, वृत्त शालासभ होए ।
पुराणसभमे मात्र राजासभ आ देवतासभकें गृहकें प्रासाद कहल गेल अछि ।


text:
- दौड़मे सम्मिलित भेला 182 प्रतिभागी
दरभंगा, 29 दिसम्बर । जिला स्थापना दिवस समारोहक दोसर दिन पुरुष मैराथन दौड़क आयोजन भेल। डा. नागेन्द्र झा स्टेडियममे शनिकेँ भोरेसँ प्रतिभागीक जुटान आरम्भ भऽ गेल। 182 प्रतिभागी एहिमे भाग लेलनि। शीतलहरीक बावजूद प्रतिभागी लोकनि उत्साहक संग स्टेडियम पहँुचला। पञ्जियन करेबा लेल सभ अपस्यॉत छला। दौड़ आरम्भ हेबा लेल निर्धारित समय धरि पञ्जियन चलि रहल छल। खेल विभागक देव नन्दन कुमार एहि काजमे बाझल छला। जिला खेल पदाधिकारी जयचन्द्र प्रसाद यादव सेहो ओहिपर नजरि रखने छला। एकर उद्घाटन एडीएम दिनेश कुमार, डीडीसी एचवाइ रिजवी आ सदर अनुमण्डल पदाधिकारी प्रदीप गुप्ता हरियर झण्डी देखा केलनि। झण्डी झुकबिते प्रतिभागी लक्ष्य दिस दौड़ि पड़ला।
नागेन्द्र झा स्टेडियमसँ नेहरु स्टेडियमक बीच आयोजित एहि मैराथन दौड़मे पहिल स्थानपर कार्तिक कुमार सिंह रहला। दोसर स्थानपर रञ्जीत कुमार यादव पहुँचला आ तेसर स्थनपर सुमन कुमार मिश्र रहला। जिला प्रशासन पहिल दस स्थानपर रहए बला प्रतिभागीकेँ चयन केलक जाहिमे सञ्जीव कुमार, राम इकबाल मुखिया, आशुतोष मिश्र, रामविनय पासवान, अमरजीत कुमार यादव, बजरंगी कुमार दास आ रामाशीष यादव सम्मिलित छला। हिनका सभकेँ पहिल जनबरीकेँ पुरस्कार देल जेतनि।


text:
Sunday, 1 February 2015
पद्य - १०२ - ओ कहलन्हि (कविता)
ओ कहलन्हि (कविता)
ओ कहलन्हि, धुर की लिखै छी, बाउ ई सभ मैथिलीमे ।
छी किए एते माथ धुनइत, अहँ अनेरो मैथिलीमे ।।
ज्ञान ओ विज्ञान केर छी, बात ऊकरू मैथिलीमे ।
अहँ कलमकेँ क्लेश दै छी, लीखि ई सभ मैथिलीमे ।।
के बूझत आ की बूझत, के पढ़त ई सभ मैथिलीमे ?
जँ अपन कल्याण चाही, जुनि लिखू अहँ मैथिलीमे ।।
मान ओ सम्मान बिरलेकेँ, भेटैतछि मैथिलीमे ।
बजनिहारो नञि बुझैतछि, ओ बजैतछि मैथिलीमे ।।
राष्ट्रभाषामे लिखब तँऽ, नाम होयत देश भरिमे ।
आङ्ग्लभाषा जँ लिखी, चर्चा होयत सगरो जगतमे ।।
हाथ आओत बेस कैंचा, की भेटैतछि मैथिलीमे ?
मैथिली केर क्षेत्र सीमीत, के पढ़ैतछि मैथिलीमे ??
एक साँसेँ कहि सुनेला, बेस सभटा मैथिलीमे ।
हम कहल - संतुष्ट छी हम, लीखि सभटा मैथिलीमे ।।
राष्ट्रभाषा - आङ्ग्लभाषा – नीक सभ भाषा लगैए ।
मातृभाषा केर बिना पर, सुन्न सभ भाषा लगैए ।।
जे कहल से भल कहल, छी बेस ओ अपनेक नजरिमे ।
डऽर जञो रहितए समाठक, माथ ने रखितहुँ ऊखरिमे ।।
छी जनैत संस्कृत हम, अंग्रेजी आ हिन्दी मराठी ।
द्वेष नञि, पर मैथिलीक छी बात अलगे, अलग ठाठी ।।
याद करू नेनपन अपन, कहियो जखन थाकल रही ।
पाबि माएक कोर तत्क्षण, केहेन सुख भासल रही ।।
सएह सुख हमरा भेटैतछि, लीखि कऽ किछु मैथिलीमे ।
मानसिक सुख बड़ भेटैतछि, लीखि हमरा मैथिलीमे ।।
बात जँ मानी हमर तँऽ, आउ एक बेर मैथिलीमे ।
मान - पैसा - मोह सभटा, बिसरि जाएब मैथिलीमे ।।
01 FEB. 2015 कऽ प्रकाशनार्थ “विदेह - पाक्षिक मैथिली ई पत्रिका” केर सम्पादकीय कार्यालयकेँ प्रेषित ।
Subscribe to: Post Comments (Atom)


text:
फोंक मकड़
किशोर आ किसलय मिथिला युनिवर्सिटीक एम.ए.क
छात्र। भूगोलक छात्र किशोर आ संस्कृत साहित्यक किसलय। एके कौलेजक दुनू छात्र।
छह सालक बीच दुनूमे एहेन सम्बन्ध बनि गेल जे जाति-पाँजि बुझैक खगते ने रहलै। एक
कोठरीक बास, एक वर्तनक बनल भोजन, एक सुराहीक पानि सम्बन्धकेँ आरो गतिगर बना
देने। जइसँ आन तँ आने जे अपनो दुनूक बीच गाम-घर हेरा जाइ। ओना दुनूक घर गंगाक दुनू
भाग, एक मिथिलांचल दाेसर मगह मुदा सम्बन्ध तेहेन बनि गेल जे उत्तर-दछिनक
बान्ह ढील भऽ गेल। साले-साल दुनू गोटे बेरा-बेरी अपन-अपन इलाकाक दर्शनीय जगह सेहो
देखैत आएल, जइसँ देवघरसँ राजगीर आ जनकपुरसँ कोसी-कमला घाट तकक भ्रमण संगे कऽ नेने
छल। साइओ छात्रक बीच दुनूक अपन सम्बन्ध बनल छल, तँए दोसरकेँ बेसी खाेदो-वेद करैक
खगता नहियेँ जकाँ छल। रहबो किए करतै, सभकेँ अपन-अपन जिनगी छै, जिनगीक लीलसा छै
आ लीलसाक काज छै। जँ से नै रहत तँ खाली टोंटाक छुच्छे अवाजसँ कथी हएत।
अंतिमपारा....................
माएक
नाओं सुनि राधा जिद्द करैत बाजलि-
“अपना टोलक बहुत गोरे मेला जाइले रहथि, जखनि भाँज लगलनि जे कौल्हुका
फोंक जाएत, तखनि अगिला मकड़ देखैक विचार केलनि।”
किसलय-
“किशोर भाय, अहिना धोखा-धोखी होइ छै। एलहाक चिन्ता छोड़ू। जँ जिनगी
बँचल रहत तँ केते अवसर भेटत।”
प्रात
भने दुनू गोरे दरभंगा विदा भऽ गेल।¦१,७५५¦
१० अप्रैल २०१४


text:
पटना। कानून त एहि देश मे बहुत बनाउल जाइत अछि, मुदा बहुत रास कानून बनलाक बाद फाइल मे दबल रहैत अछि। एहने एकटा कानून कए ओकर निर्माणक आठ साल बाद क्रियान्वित कैल जा रहल अछि। राजधानी पटना मे सार्वजनिक स्थल पर सिगरेट अथवा तम्बाकू उत्पाद क सेवन करबा पर आब अहां कए कम स कम सौ टकाक जुर्माना लागत। एतबे नहि कोनो शिक्षण संस्थान स सौ मीटर क दायरा मे सिगरेट पीला पर या बेचबा क मनाही करि देल गेल अछि। एकर संगहि छोट-छोट बच्चा द्वारा सिगरेट आ तम्बाकू उत्पाद कए बेचबा पर सख्त प्रतिबंध लगा देल गेल अछि। एहि संबंध मे पटनाक सिटी एसपी शिवदीप लांडे शहर क सबटा थानेदार, यातायात पुलिस क बीट इंचार्ज आ अन्य पुलिस पदाधिकारी कए आवश्यक निर्देश देलथि अछि। एसपी सिटी कहला जे कानून ने नव नहि अछि मुदा एकरा आब सख्ती स लागू कैल जा रहल अछि। ओ कहला जे शहर मे सार्वजनिक स्थल पर धूम्रपान कक्ष क सेहो निर्माण करौल जा रहल अछि जे आन शहर मे सेहो अनिवार्य कैल जा रहल अछि।
मुख्य पृष्ठ समाचार बिहार मे आठ साल बाद क्रियान्वित भेल एकटा कानून


text:
मुजफ्फरपुर। एकटा जमाना छल जहिया बिहार मे विश्वस्तरीय मकान बनैत छल। भारतक पहिल भूकंपरोधि मकान सेहो 1934 मे बिहार मे बनल छल। बिहार एक बेर फेर विकासक पथ पर अछि आ कानून व्यवस्था ठीक भेला स लोक दिल्ली मुंबई क बदला मे बिहार मे खूब निवेश कए रहल अछि। पिछला 15-20 साल स बिहारक लोक जिनका लग टका छल राज्य स बाहर महल बना रहल छलाह, मुदा आब राज्य स बाहर जेबाक मजबूरी खत्म भ रहल अछि। पटना मे रियल स्टेटक दाम बढल दिल्ली क बिल्डर क माथ पर पसीना आबि गेल, हंगामा भेल जे भ्रष्टाचारक टका नोएडा, गाजीयाबाद क बदला मे पटना मे किया लागि रहल अछि। पिछला साल तक शॉपिंग मॉल विहीन बिहार कए आब अतिआधुनिक बाजारक संग-संग आधुनिक सुख सुविधा स सुसज्जित मकान सेहो देखबा लेल भेट रहल छैक। लीची क लेल मशहूर मुजफ्फरपुर मे बनल रघुवीर सिंह क आलीशान मकान अपना आप मे असगर अछि आ केवल रघुवीर सिंह नहि पूरा शहर क लेल गुमान करबा योग्य अछि। रामदयालु स्टेशन क लग मे बनि रहल इ मकान मे कईटा एहन खास गप अछि जे एकरा बिहारक खास मकान बना दैत अछि। पेशा स वकील रघुवीर सिंह क मकान कए देख पूरा शहर गर्व स गदगद अछि। सिंह आन बिहारी जेकां दिल्ली या मुंबई मे जा बंगला नहि खरीदलाह, ओ अपन डीह पर सपनाक एहन महल बनेलाह अछि जे पूरा शहर कए सपना देखबा लेल मजबूर करि देलक अछि। की नहि अछि एहि मकान मे। अमेरिकी स्टाईल मे बनल इ मकानक सबस पैघ गप इ अछि जे एकर तीनू मंजिल पर अहां कार स पहुंच सकैत छी। हर फ्लोर पर दौड़ैत कार लोक मे रोमांच पैदा करि रहल अछि।
तीन एकड़ मे बनल एहि मकान मे कुल 14टा कोठली अछि। शीशा स बनल सीढ़ी एकरा महल सन सुन्दरता प्रदान करैत अछि। स्विमिंग पुल, जिम, रैम्प, लिफ्ट, एम्पीथियेटर, ऑफिस, मीटिंग रूम, लाईब्रेरी आओर ओ सब किछु जेकर गप त एहि शहरक बहुत लोक सुनने नहि अछि। एकर फुलवारी फूल क महक स पूरा घर जीवंत भ उठैत अछि।
25 साल स अमेरिका मे रहि रहल मूल रूप स पूर्णिया जिला क मुरलीगंज निवासी अजय सिंह आब अमेरिकी नागरिक भ चुकला अछि। एहि मकान क निर्माण क संबंध मे एतबे कहला जे सब किछु रहितो एकटा मन मे दुख छल जे अपन माटी लेल किछु नहि कए सकलहुं। मकान त बस शुरूआत अछि।
अमेरिका मे 5टा रिटेल स्टोर आ सालाना एक हजार मिलियन डॉलर क मालिक 47 वर्षीय अजय सिंह कहला जे ओ सिविल इंजीनियरिंग क पढ़ाई केने छथि। फेर पायलट क ट्रेनिंग लेबा लेल अमेरिका चलि गेलाह आ ओहि ठाम एमबीए केलथि। अपन कारोबार शुरू केलथि आ 25 साल कोनो गुजरि गेल पता नहि चलल। ओ कहला जे बिहार लेल बहुत किछु करबाक अछिए। सबस पहिने हम मुजफ्फरपुर मे एकटा इंजीनियरिंग कॉलेज खोलबा क योजना बना रहल छी। बस एकटा ख्वाहिश अछि जे लीची क लेल प्रसिद्ध मुजफ्फरपुर आब विकसित शहर भ जाए।
बिहार मे फेर बनए लागल विश्वस्तरीय मकान
मुजफ्फरपुर। एकटा जमाना छल जहिया बिहार मे विश्वस्तरीय मकान बनैत छल। भारतक पहिल भूकंपरोधि मकान सेहो 1934 मे बिहार मे बनल छल। बिहार एक बेर फेर विकासक पथ पर अछि आ कानून व्यवस्था ठीक भेला स लोक दिल्ली मुंबई क बदला मे बिहार मे खूब निवेश कए रहल अछि। पिछला 15-20 साल स बिहारक लोक जिनका लग टका छल राज्य स बाहर महल बना रहल छलाह, मुदा आब राज्य स बाहर जेबाक मजबूरी खत्म भ रहल अछि। पटना मे रियल स्टेटक दाम बढल दिल्ली क बिल्डर क माथ पर पसीना आबि गेल, हंगामा भेल जे भ्रष्टाचारक टका नोएडा, गाजीयाबाद क बदला मे पटना मे किया लागि रहल अछि। पिछला साल तक शॉपिंग मॉल विहीन बिहार कए आब अतिआधुनिक बाजारक संग-संग आधुनिक सुख सुविधा स सुसज्जित मकान सेहो देखबा लेल भेट रहल छैक। लीची क लेल मशहूर मुजफ्फरपुर मे बनल रघुवीर सिंह क आलीशान मकान अपना आप मे असगर अछि आ केवल रघुवीर सिंह नहि पूरा शहर क लेल गुमान करबा योग्य अछि। रामदयालु स्टेशन क लग मे बनि रहल इ मकान मे कईटा एहन खास गप अछि जे एकरा बिहारक खास मकान बना दैत अछि। पेशा स वकील रघुवीर सिंह क मकान कए देख पूरा शहर गर्व स गदगद अछि। सिंह आन बिहारी जेकां दिल्ली या मुंबई मे जा बंगला नहि खरीदलाह, ओ अपन डीह पर सपनाक एहन महल बनेलाह अछि जे पूरा शहर कए सपना देखबा लेल मजबूर करि देलक अछि। की नहि अछि एहि मकान मे। अमेरिकी स्टाईल मे बनल इ मकानक सबस पैघ गप इ अछि जे एकर तीनू मंजिल पर अहां कार स पहुंच सकैत छी। हर फ्लोर पर दौड़ैत कार लोक मे रोमांच पैदा करि रहल अछि।


text:
मिथिला इतिहास संस्थान सम्मेलन
सम्मेलन में मिथिला के इतिहास एवं संस्कृति सं संबंधित शोध आलेखक संग मिथिला संस्कृति सं जुड़ल लोक साहित्य के संकलन के लेल विशेष परियोजना तैयार कएल जाएत. सम्मेलन में तीन सौ सं ज्यादा प्रतिनिधि के शामिल होए के उम्मीद छै. सम्मेलन के लेल डा. विवेकानंद झा जीक अध्यक्षता में एकटा कमेटी बनाएल गेल अछि. कमेटी में प्रो. रत्नेश्वर मिश्र, प्रो. सीपीएन सिंहा , प्रो. नरेंद्र नारायण सिंह निराला , डा. धर्मेद्र कुंवर , डा. एसएन आर्या, डा. हीरानंद आचार्य , डा. अमरनाथ ठाकुर आओर डा. उषा किरण झा शामिल छथिन्ह.
1 comment:


text:
भारतीय अन्तरिक्ष अनुसन्धान सङ्गठन
भारतीय अन्तरिक्ष अनुसन्धान सङ्गठन (इसरो) भारतक राष्ट्रिय अन्तरिक्ष संस्थान छी जेकर मुख्यालय कर्नाटक राज्यक राजधानी बेङ्गलोरमे रहल अछि । संस्थानमे लगभग १७,००० कर्मचारी तथा वैज्ञानिक कार्यरत अछि । संस्थानक मुख्य कार्य भारतक लेल अन्तरिक्ष सम्बन्धि प्रविधी उपलब्ध करेनाइ छी । अन्तरिक्ष कार्यक्रमक मुख्य उद्देश्यसभमे उपग्रहसभ, यान,रकेट आ भू-प्रणालीसभक विकास सामेल अछि ।
इसरोक वर्तमान निर्देशक के. राधाकृष्णन छी । एखन भारत अपन लेल मात्र नै भऽ पुरे विश्वक लेल अन्तरिक्ष सम्बन्धि आवश्यकतासभक पूर्ति करैमे सक्षम रहल अछि । ई अपन स्तरसँ विश्वक अन्य देशसभक सहयोग करैत आएल अछि ।


text:
खिसकैत-दरकैत सामजिक मूल्यक प्रति आस्थावान लेखक ग्रामीण जीवनक सुघर आंचलिक चित्रण आ' आजुक जीवनशैली सँ ओकर तारतम्यता स्थापित करबाक कोशिश में छथि। रूढी पर प्रहार यायावारजीक कथाक प्रमुख स्वर छैन्ह। भौगोलिक चित्रण कथावस्तु के जीवंत बनाबैत अछि मुदा कतहु-कतहु आंचलिकताक निर्वाह मे लेखक पुनरावृति के शिकार सेहो भेलथि है। अपन कल्पनाक उड़ान मे लेखक पाठकक भावना सँ खूब उठा-पटक करैत छथि........ किछु आदर्श पाठक केँ अतिशयोक्तिक अनुभूति भ' सकैत अछि। शीर्षक कथा 'भोथर पेन्सिल सँ लिखल' मे एक्कहि टा सिक्काक दू टा पहलू केँ भावनाक धरातल पर रोमांचक चित्रण अछि। 'ई केहन प्रेम' कें बाल-मनोविज्ञान पाठकक माथा नोचे पर मजूर कए सकैत अछि। 'पढ़ल-लिखल लोक' आधुनिक जीवन-शैली मे शिक्षाक महत्व प्राकशित कए रहल अछि ओतहि 'छुतहरबा' सामाजिक व्यवस्था मे व्याप्त विद्रूप कुरीति पर व्यंग्याघात अछि। मुदा एहि संग्रहक सभसँ अनमोल रत्न अछि, नारीक समर्पण आ पुरुषक स्वामिवादी सशंक प्रवृतिक मर्मभेदी कथा 'तैइस सालक मेहनति'।
नव पोथी : भोथर पेन्सिल सँ लिखल
खिसकैत-दरकैत सामजिक मूल्यक प्रति आस्थावान लेखक ग्रामीण जीवनक सुघर आंचलिक चित्रण आ' आजुक जीवनशैली सँ ओकर तारतम्यता स्थापित करबाक कोशिश में छथि। रूढी पर प्रहार यायावारजीक कथाक प्रमुख स्वर छैन्ह। भौगोलिक चित्रण कथावस्तु के जीवंत बनाबैत अछि मुदा कतहु-कतहु आंचलिकताक निर्वाह मे लेखक पुनरावृति के शिकार सेहो भेलथि है। अपन कल्पनाक उड़ान मे लेखक पाठकक भावना सँ खूब उठा-पटक करैत छथि........ किछु आदर्श पाठक केँ अतिशयोक्तिक अनुभूति भ' सकैत अछि। शीर्षक कथा 'भोथर पेन्सिल सँ लिखल' मे एक्कहि टा सिक्काक दू टा पहलू केँ भावनाक धरातल पर रोमांचक चित्रण अछि। 'ई केहन प्रेम' कें बाल-मनोविज्ञान पाठकक माथा नोचे पर मजूर कए सकैत अछि। 'पढ़ल-लिखल लोक' आधुनिक जीवन-शैली मे शिक्षाक महत्व प्राकशित कए रहल अछि ओतहि 'छुतहरबा' सामाजिक व्यवस्था मे व्याप्त विद्रूप कुरीति पर व्यंग्याघात अछि। मुदा एहि संग्रहक सभसँ अनमोल रत्न अछि, नारीक समर्पण आ पुरुषक स्वामिवादी सशंक प्रवृतिक मर्मभेदी कथा 'तैइस सालक मेहनति'।
5 comments:
- मनोज कुमार said...
-
बद नीक जानकारी भेंट्ल।
- 01 February, 2010 20:47
- Santosh Kr. Mishra said...
-
Kathmandu Nepal me Kitab kata upalabdh aichh?
Kripya Janakari pabi
Regds
Santosh Kr. Mishra
+977-9851011940
- 02 February, 2010 16:02
- आदि यायावर said...
-
धन्यवाद केशव जी.
ई पोथी नई दिल्ली स्थित प्रगति मैदान मे अन्तर्राष्ट्रीय पुस्तक मेला मे स्टाल नं० - 6, हाल- 12A मे उपलब्ध अछि. जिनका ई किताब चाही ओ हमरा सँ सम्पर्क कऽ सकैत छथि.
- 04 February, 2010 20:35
- SANDEEP KUMAR said...
-
very good thing to done by Mr. Aadiyayavar Ji
- 11 February, 2010 12:02
-
-
हम एकटा बिहार क मैथिलि फिल्म production कंपनी(निर्माना motion पिक्चर pvt ltd ) छि I हम सब दूटा सिनेमा बना रहल छि I इ लेल हम सब एक्टर(उम्र ८ से ४५ ) और एक्ट्रेस ( उम्र १८ से 28) क जरुरत ऐछ I सम्बंधित कलाकार सम्पर्क करू I ईमेल -- nirmaana.mp@gmail.com , mob no - 09718867498
- 27 September, 2010 08:37
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
पटना । राजद सुप्रीमो लालू प्रसाद इ स्वीकार केलथि जे ओ अपन गप जनता तक पहुंचेबा मे विफल रहलाह। पार्टीक हार पर बजाउल गेल बैठक मे करीब एक घंटाक अपन भाषण मे ओ कहला जे एनडीए शासन मे सामाजिक न्याय क धारा कए शून्य करबा लेल विकास क टोपी पहनाउल जा रहल अछि। ओ कहला- हमरा पर जातीयता कए बढ़ावा देबाक आरोप लगाउल जाइत अछि, जखनकि एहन काज कोनो दोसर नेता करैत अछि त ओकरा सोशल इंजीनियरिंग कहल जाइत अछि। हम छह मास तक किछु नहि बाजब, बल्कि सरकार कए जनता स कैल वायदा कए पूरा करबाक क मौका देब। ओ कहला जे पार्टी मे असंतोष अछि, हम एक-एक कार्यकर्ताक गप सुनबा लेल तैयार छी।
एहि स पूर्व विधानसभा चुनाव मे भेटल ऐतिहासित हार पर विचार करबा लेल राजद नेता सब दू दिन तक गहन मंथन केलथि, ओना एहि समुद्र मंथन स अमृत कम आ जहर बेसी निकलल। लालू कए नीतिश अर्थात महादेव बनबा लेल कहल गेल, अनुरोध कैल गेल जे ओ मंथन स निकलल जहर कए ग्रहण करि आ नैतिक आधार पर पद त्याग दी। लालू चुपचाप सुनैत रहलाह। मुदा पार्टीक आन नेता मुखर भ बजलाह लालू कए नीतिश बनबाक जरूरत नहि। पार्टी उपाध्यक्ष रघुवंश प्रसाद सिंह कहला जे पार्टी मे विश्वासक कोनो कमी नहि अछि। पार्टी क प्रदर्शन ओतबा खराब नहि रहल, जेतबा सीट देख बुझा रहल अछि। हमरा सब कए जनताक खूब समर्थन भेटल अछि। राजद स महज किछु फीसदी बेसी वोट राजग कए भेटल, हां इ जरूर चिंताक विषय अछि जे एतबा कम समर्थन क बावजूद सीट मे एतबा अंतर कोना भ गेल। रघुवंश बाबू एक बेर फेर बिहार मे राजग स मुकाबला करबा लेल कांग्रस सन पार्टी स गठबंधनक वकालत कैलथि। ओ कहला जे सब गोटे कए एक मंच पर आबि राज्य मे बढैत सांप्रदायिक ताकत स मुकाबला करबाक चाही। प्रतिपक्ष क नेता अब्दुलबारी सिद्दीकी, पूर्व केन्द्रीय मंत्री रघुनाथ झा, शकील अहमद खां, गुलाम गौस, उदय मांझी, वीणा शाही, शकुनी चौधरी सहित कई गोटे हार क कारण पर प्रकाश देलथि।
हम करि त जातिवाद, आन करए त सोशल इंजीनियरिंग: लालू
पटना । राजद सुप्रीमो लालू प्रसाद इ स्वीकार केलथि जे ओ अपन गप जनता तक पहुंचेबा मे विफल रहलाह। पार्टीक हार पर बजाउल गेल बैठक मे करीब एक घंटाक अपन भाषण मे ओ कहला जे एनडीए शासन मे सामाजिक न्याय क धारा कए शून्य करबा लेल विकास क टोपी पहनाउल जा रहल अछि। ओ कहला- हमरा पर जातीयता कए बढ़ावा देबाक आरोप लगाउल जाइत अछि, जखनकि एहन काज कोनो दोसर नेता करैत अछि त ओकरा सोशल इंजीनियरिंग कहल जाइत अछि। हम छह मास तक किछु नहि बाजब, बल्कि सरकार कए जनता स कैल वायदा कए पूरा करबाक क मौका देब। ओ कहला जे पार्टी मे असंतोष अछि, हम एक-एक कार्यकर्ताक गप सुनबा लेल तैयार छी।


text:
राजविराज, सप्तरी. नेपालक संघीय संरचना अन्तर्गत मिथिला राज्य अपरिहार्य रहल शनिदिन राजविराजमे आयोजित एक अन्तरक्रिया कार्यक्रमक वक्ता लोकनि बतौलनि. मिथिलाक डेग नामक संस्था द्वारा आयोजित कार्यक्रममे बजैत अहि पार आ ओहि पार अर्थात नेपाल आ भारत दुइ देशक वक्ता लोकनि मिथिलाक भौगोलिक बनावट, समृद्ध भाषा-संस्कृति, परम्परा, आ इतिहास मिथिला राज्य निर्माणक आधार रहल कहैत मिथिला राज्य निर्माणक मांग स्वरूपेण समुचित रहल बतौलनि.
कार्यक्रमक प्रमुख अतिथि मिथिला राज्य निर्माण संघर्ष समिति नेपालक अध्यक्ष परमेश्वर कापडि मिथिलाक लेल विभिन्न समयमे सहादत सेहो देल गेल स्मरण करबैत मिथिला राज्य नहि भेलापर मैथिल सभक संघर्षमे उतरबाक चेतावनी सेहो देलनि. राजनीतिक हितसँ उपर उठि मधेश केंद्रित नेता लोकनि कें मिथिलाक प्राचीन इतिहास, भाषा-संस्कृति, भौगोलिक परिवेश आदि कें ध्यानमे राखि मिथिला राज्य निर्माण प्रति गम्भीर बनबाक लेल ओ आग्रह सेहो केलनि.
मैथिलकर्मी करुणा झाक अध्यक्षतामे सम्पन्न भावी संविधानमे मिथिला राज्य अवधारणा विषयक अन्तरक्रिया कार्यक्रममे भारतमे मिथिला राज्य निर्माण हेतु सक्रिय मिथिला राज्य निर्माण सेनाक अध्यक्ष श्यामसुन्दर झा, प्रवक्ता अनुप चौधरी, मैथिली साहित्य परिषदक अध्यक्ष विवेकानन्द मिश्र, पूर्व अध्यक्ष देवेन्द्र मिश्र आदि वक्ता लोकनि मन्तव्य व्यक्त केने छलाह. कार्यक्रमक सञ्चालन मिथिलाक डेग संस्थाक सचिव निराजन झा कयलनि.
अन्तरक्रिया कार्यक्रमक अंतमे ७ बुँदे राजविराज घोषणा पत्र सेहो जारी कएल गेल अछि. नेपाल तराइ केर पूर्वी क्षेत्र मोरंगसँ बाराक सिम्रौनगढ धरि सिमाना रहल संघीय मिथिला राज्य स्थापना, मैथिलीमे आधारभुत शिक्षाक व्यवस्था, सञ्चार माध्ययममे मैथिली भाषाक समानुपातिक स्थान सहितक मांग घोषणा पत्रमे कएल गेल अछि. भारतमे मिथिला राज्य निर्माण हेतु संघर्ष करबाक लेल स्थापित मिथिला राज्य निर्माण सेना अपन स्थापनाक छोट समयमे चर्चित भेल अछि. १४ अप्रील २०१३ मे स्थापित सेना मात्र भारतेटामे नहि नेपालोमे मिथिला राज्य निर्माणक मांग दोहराबैत आयल अछि. दुनू पार मिथिला केर मूल मांगक संग दिल्ली धरि संघर्ष क’ चुकल सेना आगामी १९ जनवरी कें दिल्लीक जन्तर-मन्तर पर पुनः संघर्ष करबाक तैयारीमे अछि.
आगामी दिनमे आन्दोलनक प्रारूप केहन होयत? मिथिला राज्य निर्माणक आधार की? आ मिथिला राज्य निर्माण होयत अहि प्रति कतेक विश्वस्त छी ? अहि सन्दर्भमे मिथिला राज्य निर्माण सेनाक अध्यक्ष श्यामसुन्दर झा कहलनि –‘मिथिला राज्य बनबेटा करत से हम विश्वस्त छी.’ तहिना भारतमे आगामी लोकसभा चुनाव कें देखैत सेनाद्वारा मिथिला राज्यक मांग कें कतेक राजनीतिककरण कएल जा’रहल अछि तथा नेपालमे मिथिला राज्य स्थापनक आधार कतेक देखि रहल छी? सहितक विषय सन्दर्भमे सेनाक प्रवक्ता अनुप चौधरीसँ सेहो कलहनि –‘जे आब मिथिला राज्य निर्माण सेना आन्दोलनमे आयत आ आगामी ९ जनवरी कें मधुबनीमे चक्का जाम आ १९ जनवरी कें दिल्लीक जन्तर-मन्तर पर राष्ट्रीय अधिवेशन करब तँ सरकारपर प्रभाव अवश्य पड़तैक. (Report: करुणा झा)


text:
काठमाण्डु ०५ गते । कञ्चनपुर भीमदत्तनगरपालिका–२ क १३ वर्षीया किशोरी निर्मला पन्तक बलात्कारके बाद हत्या भेल घटनाक अनुसन्धानक क्रममे लापारबाही कएने आरोपमे कञ्चनपुरक तत्कालीन एसपीसहित दु गोटेकेँ प्रहरी प्रधान कार्यालय बर्खास्त करबालेल गृहमन्त्रालयमे सिफारिस कएलक अछि ।
प्रहरी मानिरीक्षक सर्वेन्द्र खनाल गत आशिन २९ गते एसपी डिल्लीराज विष्ट आ इन्स्पेक्टर जगदशी भट्टकेँ सेवासँ निष्कासन करबालेल गृहमन्त्रालय समक्ष पत्राचार कएने प्रहरी प्रवक्ता शैलेस थापा क्षेत्री जानकारी देलन्हि ।
अनुसन्धानमे गंभीर लापारबाही कएने कहैत प्रहरी प्रधान कार्यालय निलम्बित एसपी विष्ट आ वार्ड प्रहरी कार्यालयक तत्कालीन निलम्बित इन्स्पेक्टर भट्टसहितक प्रहरीक कामकारबाहीके विषयमे अनुसन्धान करबालेल एआईजी धिरु बस्न्यातके नेतृत्वमे समिति गठन कएने छल । ओहि समितिक सिफारिसके आधार पर विष्ट आ भट्टकेँ बर्खास्त करबालेल सिफारिस कएलगेल अछि । ओहि सिफारिसकेँ गृहसचिवस्तरीय बैठक कार्यान्वयनके विषयमे निर्णय लेत ।
निर्मला पन्तके गत साउन १० गते बलात्कारके बाद हत्या भेल छल । निर्मलाक शव ११ गते उँखिक खेतमे भेटल छल । ओहिकेबाद प्रहरी अनुसन्धानमे लापारबाही कएने कहैत स्थानीय विरोध प्रदर्शन कएने छल । जाहिमे १३ वर्षीय बालक सनी खुनाके प्रहरीके गोलीसँ मृत्यु भऽ गेल छल । निर्मला बलात्कार आ हत्याक अभियुक्त एखनो पता नहि लागि सकल अछि ।
काठमाण्डू ०५ गते । देशभरिक ७७ ओ जिल्लामे प्रादेशिक जनस्वास्थ्य कार्यालय रहएजँका स्वास्थ्य तथा जनसंख्या मन्त्रालय मातहतके निकायमे नयाँ संरचनाके सँग्हि दरबन्दीके मस्यौदा तैयार कएने अछि । संघीयता कार्यान्वयन भेला बाद मन्त्रालय स्थानीय तह, प्रदेश आ संघक नयाँ संरचना तथा ओहिके आवश्यक परएबला जनशक्तिके खाका तैयार कएलक अछि । मन्त्रालयके प्रमुख विशेषज्ञ डा सुशीलनाथ प्याकुरेल संयोजक रहल संघीय व्यवस्थापन समिति कएने मस्यौदामे स्वास्थ्य सेवाके पहुँचकेँ आओर सर्वसुलभ बनाबए प्रदेश अन्तर्गतके सभ जिल्लामे रहएजँका प्रदेश जनस्वास्थ्य शाखा कार्यालयके प्रस्ताव कएलगेल अछि । सातु प्रदेशमे स्वास्थ्य प्रवद्र्धन तथा तालीम केन्द्र, स्वास्थ्य सामग्री तथा औषधि व्यवस्थापन केन्द्र आ जनस्वास्थ्य प्रयोगशाला रहबाक व्यवस्था कएलगेल अछि । ओहि निकायमे ११ अम तहक दरबन्दी रहबाक प्रस्ताव कएलगेल अछि । उपप्रधानमन्त्री एवं स्वास्थ्य तथा जनसंख्या मन्त्री उपेन्द्र यादव गत भादव २८ गते प्रमुख विशेषज्ञ डा प्याकुरेलके संयोजकत्वमे ओ समिति गठन कएने छलथि ।
प्रमुख विशेषज्ञ डा प्याकुरेल कहलन्हि, “नयाँ संरचनामे देखलगेल किछु प्राविधिक समस्याकेँ सम्बोधन कऽ दरवन्दीके लेल सेहो मस्यौदा तैयार कएलगेल अछि ।” मन्त्रालय स्वास्थ्य सेवाके संघीयता कार्यान्वयनक लेल नयाँ संरचना साउन १ गतेसँ लागू कएने छल । ओ मस्यौदा अनुसार आब सातु प्रदेश अन्तर्गत ७७ ओ जिल्लामे प्रादेशिक जनस्वास्थ्य कार्यालय रहत ।
संघीय व्यवस्थापन समिति स्थानीय तह, प्रदेश तथा सघंके संरचना तथा दरवन्दी पुनरावलोकन सेहो कएने अछि । एहिसँ आगा बनाओलगेल संरचनामे सातु प्रदेशमे ३५ टा मात्र प्रदेश स्वास्थ्य कार्यालय रहबाक व्यवस्था छल । ओहि प्रावधानमे कर्मचारीसँ व्यापक उपराग आबएके सँगहि मन्त्रालय सेहो स्वास्थ्य सेवाके पहुँच पहुँचाबए कठिन महशुस कऽ सभ जिल्लामे प्रादेशिक जनस्वास्थ्य कार्यालयके प्रावधान आगा बढओने अछि ।
तैयार कएलगेल नयाँ संरचनाके खाका कार्यान्वयन भेल तऽ स्वास्थ्य सेवाके सभ कर्मचारीके व्यवस्थापन हएबाक संयोजक डा प्याकुरेल दावा कएलन्हि । स्वास्थ्य सेवातर्फक ११ अम तहक १३, ९ आ १० अम तहक ३२, सातम तहक करिब ४०० कर्मचारी जिम्मेवारीबिहीन रहल बताओलगेल अछि । एहिसँ आगा जिल्ला जनस्वास्थ्य कार्यालयके एक हजार ३५६ स्वास्थ्य सेवाके कर्मचारी विभिन्न स्थानीय निकायमे मिलान भेल छल । एखनो कतेको स्थानीय निकायमे स्वास्थ्य सेवामे दरबन्दी अनुसार पदपूर्ति करबालेल समस्या भऽ रहल अछि ।
बारा ०५ गते ।बाराके जितपुर सिमरा–४ के औराहस्थित शान्तिटोलमे एक बाबु अपन दुटा बेटाके हत्या कऽ आत्महत्या कएलन्हि अछि । इलाका प्रहरी कार्यालय सिमराके अनुसार ४० वर्षक सुरेन्द्र राम रविदिन भोरमे अपन ५ वर्षक बेटा सुबिन राम आ ३ वर्षके विपिन रामके हत्या कऽ अपने सेहो फाँसि लटकल बताओलगेल अछि । तिनु गोटेके शव पोष्टमार्टमके लेल वीरगञ्ज अस्पताल पठाओलगेल छैक । हर समय मदिराके नशामे रहैत आएल राम किछु वर्ष आगा अपन मायके सेहो छुरा प्रहार कऽ गम्भीर घायल बनओने छल ।
जनकपुरधाम ०५ गते । नेपाल परिवार नियोजन संघ धनुषा शाखाक वर्तमान तदर्थ समिति नयाँ नेतृत्वक चयन करबालेल चुनावक तैयारी कऽ रहल समय चुनावक प्रक्रिया पर विवाद उत्पन्न भेल अछि ।
धनुषासहित संघक सम्पूर्ण शाखा पछिला ६ महिनासँ तदर्थ समिति सञ्चालन करैत आबि रहल अछि । तदर्थ समिति पावनि तिहारक मौका देख कऽ गुपचुप तरिकासँ चुनावक तैयारी कएने कहैत संघक धनुषा शाखामे विवाद उत्पन्न भेल अछि । जिम्मेवारीमे अओलाह ६ महिना बितगेलाकबादो एखन दिपावी आ छठिक मौका देख कऽ तदर्थ समिति गुपचुप तरिकासँ निर्वाचन कराबए जा रहल कहैत विरोधक स्वर देखलगेल अछि ।
संघक पूर्व केन्द्रीय कोषाध्यक्ष तथा धनुषा शाखाक पूर्व अध्यक्ष जीतेन्द्रप्रसाद साह सार्वजनिक सूचना जारी कएनेबिना संघक निर्वाचनक तैयारी कएल जा रहल आरोप लगओलन्हि । ‘निर्वाचनसँ पहिने सार्वजनिक सूचना जारी करबाक प्रावधान अछि,’ साह कहलन्हि,‘मुदा गुपचुप तरिकासँ निर्वाचन करबाक तैयारी चलि रहल हमरासभकेँ जानकारी भेटल अछि ।’
देश भरिके २८ शाखामे एहिसँ पहिने निर्वाचन सम्पन्न भऽ चुकल अछि मुदा धनुषा शाखामे नियतवश देर कएलगेल साह आरोप लगओलन्हि । वर्तमान तदर्थ समिति अवैधानिक तरिकासँ ९ सय नयाँ सदस्य बनओने दावा करैत साह विधान विपरित होबएबला कोनो काज अपनासभकेँ स्वीकार्य नहि रहल उल्लेख कएलन्हि । शाखाक निर्वाचनसँ १५ दिन पहिने सार्वजनिक सूचना जारी करबाक वैधानिक व्यवस्था रहल हुनकर कहब छन्हि ।
एम्हर तदर्थ समितिक अध्यक्ष नथुनीलाल दास विधान अनुसारे निर्वाचन प्रक्रिया आगु बढाओलगेल दावा कएलन्हि अछि । विधान अनुसार आगामी १२ गते संघक नयाँ नेतृत्व चयन करबालेल निर्वाचन होबए जा रहल दास जानकारी देलन्हि अछि । कार्तिक १५ गते भितर निर्वाचन सम्पन्न करबालेल अपनासभकेँ कहलगेल आ ओहिसँ पहिने निर्वाचन होबए जा रहल दास बतओलन्हि । विधानमे निर्वाचनसँ पाँचदिन पहिने सार्वजनिक सूचना प्रकाशित करबाक व्यवस्था रहल आ ओहि अनुसार निर्वाचन समिति आगु बढत दास जानकारी देलन्हि ।
जनकपुरधाम ०५ गते । जनकपुरधाम उपमहानगरपालिका–२१ कुर्थास्थित वार्ड कार्यालयके भवन बँचाबए सामुदायिक विद्यालय भवन तोडलगेल विरोधमे स्थानीयवासीसभ उपमहानगरपालिका कार्यालय घेराव कएलक अछि । उपमहानगरपालिका नक्सा आ मापदण्ड विपरित जर्बजस्ती विद्यालय भवन तोड्ने विरोधमे कुर्थासँ हजाराके संख्यामे पहुँचल स्थानीयसभ रविदिन उपमहानगरपालिका कार्यालयके सँगहि जिल्ला प्रहरी कार्यालय आ जिल्ला प्रशासन कार्यालय सेहा घेराव कएने अछि । २०१७ सालमे स्थापना कएलगेल राजर्षि जनक माध्यमिक विद्यालयके भवन सडक भितर पडल कहैत उपमहानगरपालिकाक मेयर लालकिशोर साह आ वार्ड अध्यक्ष रामेश्वर महासेठके मिलिभगतमे तोडलगेल कहैत स्थानीयवासीसभ तिनु कार्यालय घेराव कएने छल । विद्यालय भवन तोडल गेला बाद ओतह अध्ययनरत ६ सय विद्यार्थीके भविष्य अश्चिततामे पडल स्थानीयसभक कहब छन्हि ।
नगर प्रमुख साह आ वार्ड अध्यक्ष महासेठ राजनीतिक प्रतिसोधके कारणेँ डोजर लगा कऽ सार्वजनिक विद्यालय भवन तोडबओने कहैत कार्यालय घेराव करए पहुँचल स्थानीय शम्भु झा बतओलन्हि । सार्वजनिक सम्पत्ति अतिक्रमण कऽ कऽ सडकमे वार्ड कार्यालय निर्माण करबालेल बालबालिकाके भविष्यके अन्धारमे धकेलैत विद्यालय भवन तोडलगेल हुनकर आरोप अछि ।
सार्वजनिक सम्पक्तिके सुरक्षा आ विद्यालय भवन पुनः निर्माणके माँग करैत अपनेसभ उपमहानगरसहित जिल्ला प्रशासन आ जिल्ला प्रहरी कार्यालय घेराव कएने झा बतओलन्हि । उपमहानगरपालिका कार्यालय गत वैशाख महिनामे विद्यालय भवन तोडाबए लगला बाद विद्यालयके प्रधानाध्यापक वीरेन्द यादव उच्च अदालत जनकपुरमे मुद्दा सेहो दायर कएने रहथि ।
उच्च अदालत जनकपुर विद्यालय समीपके सडकके मध्यविन्दु यकिन कऽ दायाँबायाँ दुनुतर्फ बराबर जमिन परएजँका मात्र सडक निर्माण करबालेल आदेश देने छल । मुदा, सडकके दायाँ परएबला विद्यालयके भवनके दिससँ मात्र सडक विस्तारके काज कएलगेल यादव बतओलन्हि ।
एम्हर, वार्ड अध्यक्ष महासेठ स्थानीयवासी सडक विस्तार तथा पीसीसी सडक निर्माण करबाक स्थानीयसभक निर्णय अनुसार विद्यालय भवन तोडए पडल दावा कएलन्हि ।
जनकपुरधाम कातिक ४ गते । विजया दशमीक अवसर पर आयोजित प्रदेश स्तरीय कबडी प्रतियोगितामे सवैला नगरपालिकाक घरेलु टीम जितल अछि ।
प्रत्येक वर्ष दशैंमे सवैलामे आयोजना होबएबला कबडी प्रतियोगिता एहि वर्ष प्रदेश स्तरीय रुपमे आयोजना कएलगेल छल । कबडीतर्फ अब्बल टीम मानलगेल कबडी संघ धनुषाक टीमके पराजित करैत सवैला उपाधि प्राप्त करबामे सफल भेल अछि ।
धनुषाक आधिकारिक टीमके ३४–३२ अंकसँ पराजित करैत सवैला टीम विजयी भेल अछि । विजेता टीम सवैलाके नगद पुरस्कार ५१ हजार प्रदान कएलगेल अछि । तहिना दोसर स्थान प्राप्त करबामे सफल धनुषा टीमके ३१ हजार नगद पुरस्कार प्रदान कएलगेल अछि ।
शुक्रदिन बेरियामे शुरु भेल फाइनल प्रतियोगिता अबेर भेलाक कारण शनिदिन राखलगेल छल । तहिना महिलातर्फक उपाधि धनुषा कबडी संघक महिला टीम प्राप्त कएलक अछि । सप्तरी टीमके पराजित करैत धनुषा टीम उपाधि जितबामे सफल भेल अछि ।
विजेता आ उपविजेता दुनु टीमक खेलाडीसभकेँ सवैला आ शहीदनगर नगरपालिकाक मेयर विजयशंकर साह आ उदय यादव वरवरिया तथा कबडी संघक केन्द्रीय उपाध्यक्ष वीरेन्द्र यादव पुरस्कार तथा शील्ड प्रदान कएने छलथि । प्रथम पुरस्कारक सौजन्य सवैला नगरपालिका आ दोसर पुरस्कारक सौजन्य शहीदनगर नगरपालिका कएने छल । प्रतियोगिताक आयोजना स्थानीय गुराँस युवा क्लब सवैला कएने छल ।
जनकपुरधाम कातिक ४ गते । जनकपुरमे अन्य वर्ष जँका एहुबेर रावणवध कार्यक्रमके आयोजना कएलगेल अछि । पछिला पाँच सालक एहि कार्यक्रमके निरन्तरता दैत महाविर युवा कमिटी विजया दशमीके अवसर एहुबेर रावणवध कार्यक्रमके आयोजना कएलक अछि । अन्य वर्ष जँका एहुबेर धनुषसागरक पूर्वारी मोहार पर रावणवध कार्यक्रमके आयोजना कएलगेल छल । मंगलदिन साँझ करिब ७ बजे आयोजना कएलगेल रावणवध कार्यक्रम अन्तर्गत रावण स्वरुपी प्रतिमामे फटका सहितक सामग्रीमे आगि लगा कऽ दहन कएलगेल छल । जनकपुरधाम उपमहानगरपालिकाक मेयर लालकिशोर साह रावणक प्रतिमामे आगि लगा कऽ दहन कएने छलथि । विजया दशमीके दिन हरेक वर्ष रावणक प्रतिक स्वरुप प्रतिमा निर्माण कऽ रावणवध कार्यक्रम कएल जाइत अछि । एहि अवसर पर विभिन्न युवा क्लबक प्रतिनिधि, स्थानीय नागरिक समाज, वुद्धिजिवी तथा उल्लेख्य संख्यामे सर्वसाधारणक उपस्थिति छल । १४ वर्षक वनवासक बाद रावणसँगक युद्धमे भगवान रामक असत्य पर सत्यके विजय स्वरुप रावणवध कार्यक्रम कएल जाइत अछि । एहिसँ पहिने भारतक विभिन्न क्षेत्रमे मात्र सिमित रहल ई कार्यक्रम विजया दशमीके अवर पर पछिला पाँच वर्षसँ जनकपुरमे सेहो आयोजना होइत आबि रहल अछि । गंगासागर आ धनुषसागर पोखरिक बीचमे होबएबला रावणवध कार्यक्रम देखबालेल उल्लेख्य संख्यामे स्थानीयवासी पहुँचल करैत छथि ।
जनकपुरधाम कातिक ४ गते । जनकपुरक रेडियो मिथिला आ मिथिला डटकम दैनिक पत्रिकाद्धारा आयोजना कएलगेल निः शुल्क भोजनसँ ४ हजारसँ अधिक श्रद्धालु भक्तजन लाभान्वित भेल छथि । स्थानीय राम युवा कमिटीक संयोजनमे रेडियो मिथिला आ मिथला डटकम हरेक वर्ष महाष्टमीके दिन राजदेवी मन्दिरमे होबएबला बलीप्रदानमे आबएबला श्रद्धालुसभक सुविधाके ध्यानमे रखैत निः शुल्क भोजनक व्यवस्था करैत आबि रहल अछि । राम युवा कमिटीके प्राङणमे आयोजना कएलगेल निः शुल्क भोजनमे ४ हजारसँ अधिक श्रद्धालु भक्तजन भोजन कएने रेडियो मिथिला आ मिथिला डटकमक अध्यक्ष विश्वनाथ साह जानकारी देलन्हि । रेडियो मिथिला आ मिथिला डटकम पछिला आठ वर्षसँ बलीप्रदानमे आबएबला भक्तजनसभकलेल निः शुल्क भोजनके व्यवस्था करैत आबि रहल अछि ।रेडियो मिथिला आ डटकमक सहयोग एवम रामयुवा कमिटीके संयोजनमे आयोजना कएलगेल निः शुल्क भोजनमे उल्लेख्य संख्यामे भक्तजनसभ सहभागी होइत आएल छथि । वृहस्पतिदिन भिन्सर करिब १० बजेसँ शुरु भेल भोजनक कार्यक्रम बेरिया ३ बजे धरि चलल छल । अष्टमीक साँझक समयमे होबएबला बलीप्रदानक लेल जनकपुर बाहरसँ भक्तजनसभ एकदिन पूर्वेसँ अबैत छथि । बलीप्रदानक लेल छागर लऽ कऽ आबएबला भक्तजनसभक सुविधाके ध्यानमे रखैत निः शुल्क भोजनक व्यवस्था कएलगेल डटकमक अध्यक्ष साह बतओलन्हि । ओ कहलन्हि, ‘राजदेवी मन्दिरमे बलीप्रदानलेल दुरदुरसँ लोकसभ आएल करैत छथि । छागर चढाबएलेल एक दिन पहिने लाइन लागि जाति अछि । भक्तजनसभके कोनो प्रकारक समस्या नहि हुए एहि बातके ध्यानमे राखि कऽ डटकम हरेक वर्ष निः शुल्क भोजनक व्यवस्था करैत आबि रहल अछि ।’
जनकपुरधाम कातिक ४ गते । जनकपुरक राजदेवी मन्दिरमे एहि वर्ष छागर बलिप्रदानक संख्यामे वृद्धि भेल अछि । विजया दशमी अन्तर्गत महाष्टमीके राति भेल बलिप्रदानक संख्या एहि वर्ष वृद्धि भेल छैक । राजदेवी मन्दिरमे एहि वर्ष महाष्टमीके राति बुधदिन १४ हजार ९ सय ९७ छागरके बलिप्रदान भेल पूजा समन्वय करैत आबि रहल महावीर युवा कमिटीक महासचिव अजयकुमार गुप्ता जानकारी देलन्हि । गत वर्ष ई संख्या १२ हजार ३ सय ७ छल ।
राजा जनकक कुलदेवता कहलगेल राजदेवी मन्दिरमे वर्षमे एक दिन महाष्टमीके रातिमे बलिप्रदान होइत आएल अछि । बुधदिन साँझ करिब पौने ८ बजेसँ शुरु भेल बलिप्रदान भिन्सर ३ बजे धरि चलल छल । बलिप्रदानके लेल लाइन लम्बा भेलाकबाद पाँचटा ठेहाके व्यवस्थापन कएलगेल छल । एहिसँ पहिने राजदेवीमे बलिप्रदानक लेल चारिटा ठेहा लगैत आएल छल ।
बुधदिन होबएबला बलिप्रदानके लेल श्रद्धालुसभ भिन्सरेसँ लाइन लागल छलथि । राजदेवी मन्दिरमे बलिप्रदानके लेल धनुषा, महोत्तरी, सिरहा, सर्लाहीके संगहि भारतक विभिन्न स्थानसँ सेहो श्रद्धालुसभ आएल करैत छथि । राजदेवी मन्दिरमे बलिप्रदान कएलाकबाद मनक इच्छा पुरा होइत आएल जनविश्वास अछि । महाष्टमीके रातिमे होबएबला बलिप्रदानके व्यवस्थित रुपेँ सम्पन्न करबालेल स्थानीय युवा क्लबक पाँच सयसँ अधिक संख्यामे स्वयंसेवक परिचालन कएलगेल छल ।
जनकपुरधाम कातिक ४ गते । हिन्दुसभक महान पावनि विजया दशमी अन्तर्गत वृहस्पतिदिन महाष्टमी धुमधाम एवम श्रद्धापूर्वक मनाओल गेल अछि । महाष्टमी दिन नवदुर्गाक विभिन्न स्वरुपमेसँ महागौरीके श्रद्धापूर्वक पूजा आराधना कएल जाइत अछि । महाष्टमीके दिन दर्शन तथा पूजा आराधना करबालेल जनकपुर सहित देश भरिके शक्तिपीठसभमे भिन्सरेसँ श्रद्धालुसभक भीड देखलगेल छल । हरेक वर्षजँका एहु वर्ष राजा जनकक कुल देवता कहलगेल राजदेवी मन्दिरमे लाखौके संख्यामे श्रद्धालु पूजाअर्चना तथा प्रसाद चढओलन्हि अछि । दशमीक समय अन्य दिन सेहो राजदेवी मन्दिरमे पूजा अर्चना भेलाक बादो महाष्टमीके दिन श्रद्धालुसभक अधिक भीडभाड रहल करैत अछि । राजदेवी मन्दिरमे प्रसाद चढएबाक क्रम मंगलदिन मध्य रातिएसँ शुरु भऽ चुकल छल । राति सवा १२ बजेसँ शुरु भेल प्रसाद चढएबाक क्रम रबिदिन बेरिया ४ बजे धरि चलल छल । राजदेवी मन्दिरमे प्रसाद चढाबएलेल राति १२ बजे स्थानीय भानुचौकसँ श्रद्धालुसभक लाइन लागिगेल छल । करिब १६ घण्टा धरि चलल प्रसाद चढएबाक कार्यक्रममे ५ लाखसँ अधिक श्रद्धालु ३ सँ ४ टन लड्डु राजदेवी मन्दिरमे चढओने अनुमान कएलगेल अछि । जनकपुरक प्रसिद्ध राजदेवी मन्दिरमे प्रसाद चढाबएलेल धनुषा, महोत्तरी सहित नेपालक विभिन्न जिल्ला तथा सीमावर्ती भारतसँ सेहो उल्लेख्य संख्यामे श्रद्धालुसभ आएल करैत छथि । तहिना महाष्टमीके दिन खोँचि भरबालेल सेहो उल्लेख्य संख्यामे महिला श्रद्धालुसभ विभिन्न शक्तिपीठ पहुँचल छलथि । जनकपुरक राजदेवी मन्दिर, विद्यापति चौक स्थित दुर्गा मन्दिर, रामानन्द चौक, वौधी माई, अमरखन्ना, फुलेश्वरी महारानी, पिडडीया माइस्थान सहितक स्थानमे भिन्सरेसँ माता दूर्गाके खोँचि भरबालेल हजारौके संख्यामे महिला श्रद्धालुसभ उपस्थिति छल । महाष्टमीक दिन पुजाके व्यवस्थित रुपेँ सम्पन्न करबालेल विभिन्न आयोजक संस्थासभ सयौके संख्यामे स्वयंसेवक परिचालन कएने छल तऽ शान्ति सुरक्षा कायम करबालेल चौकचौक पर उल्लेख्य संख्यामे सुरक्षाकर्मी परिचालन कएलगेल छल । तहिना ट्राफिक व्यवस्थापन करबालेल खास कऽ कऽ रामचौक, राजदेवी मन्दिर सहित विभिन्न पुजनस्थलसभमे ट्राफिक प्रहरीके परिचालन कएलगेल छल ।


text:
मिथिला मे मतदाता जागरण अभियान
सहारा इंडिया मीडिया के जकां आओर दोसरो लोक ... संस्था ... मीडिया हाउस मतदाता जागरुकता अभियान मे जोर-शोर सं जुटल छथि. 'दैनिक जागरण' अखबार सेहो जन जागरण अभियान चलौने अछि. जागरूकता अभियान मे मिथिलाक ... मिथिला लोकमंच... मिथिलायतन... मिथिला यूनेस्को... पाथ मिथिलांचल... द गाड बुद्धा फाउंडेशन... आओर महावीर मेमोरियल ट्रस्ट के लोक सभ मतदाता सभ के बीच जाS हुनकर वोट के महत्व बता रहल छथिन्ह. संस्था सभ सं जुड़ल लोक के एकटा बड़का बात ई कहनाय छनि जे लोकतंत्र के लेल सभ सं खतरनाक गप्प ई अछि जे पढ़ल- लिखल लोक वोट नहिं करय छथि. जागरूकता अभियान मे एनजीओ... संस्था... मीडिया हाउस के लोक सभ गली-गली... टोला-टोला जा लोक के जागरूक कS रहल छथिन्ह... पर्चा बांटि रहल छथिन्ह. वोट देबय के आग्रह कS रहल छथिन्ह. लोक सभ के ई कहल जा रहल अछि जे कोनो घर सं एकोटा वोट नहिं छुटय. सभ गोटे वोट जरूर करथि. कई ठाम नुक्कड़ नाटक.. बैसार सेहो भS रहल अछि.
जागरण अखबार के ओर सं दरभंगा मे रैली सेहो निकालल गेल... एहि रैली के पैघ गप्प ई रहल जे एहि मे महिला सभ बढ़ि-चढ़ि कS हिस्सा लेलीह. घरे-घर जा क मतदाता सभ के कहलीह जे... जे होय वोट करय जरूर पहुंचु. किनको वोट दिअ मुदा एकोटा वोट बर्बाद नहिं होए. बूथ पर जरूर जाउ. ई ध्यान जरूर राखु जे वोट कोनो साफ... निष्पक्ष... विकास करय वाला योग्य उम्मीदवार के मिलय. एहि बेर भाई- भतीजा... जाति ... धर्म सं दूर हटि कS वोट करु. लोकतंत्र के सभसं बड़का पर्व मे अपन भागीदारी जरूर सुनिश्चित करु. मिथिलाक बेसि लोकसभा क्षेत्र मे 23 तारीख के वोट अछि त एहि बेर पप्पू नहिं बनु... बूथ पर पहुंचि अपन वोट सं चोट जरूर करु.
3 comments:
वाकई आज सबसे ज्यादा जरूरत ऐसे ही अभियानों की है...ताकि ज्यादा से ज्यादा लोगों को जागरूक किया जा सकेReplyDelete
लगता है ब्लाग पढ़ाते पढ़ाते आप मैथिली भी सिखा देंगे...बहुत सुंदर...थोड़ा करियर के बारे में भी बताते रहें...मैथिल न होने के बावजूद मैं आपका ब्लाग पढ़ता हूं...ReplyDelete
अगर लोग थोड़े भी जागरुक हो जाएं फिर तो देश की आधे से ज्यादा समस्याएं यूं ही सुलझ जाएं...अच्छा हैReplyDelete


text:
मैभो अकादमी मे मैथिली कें दोयम दर्जा सं भाखानेही पहिनहि सं दुखित छथि आ फेर एक बेर कटु अनुभव ल' घुरलाह मैथिल. अकादमी मे भोजपुरी प्रतिनिधिक चलैत छनि आ मैथिली कें कतिएबाक प्रवृत्ति हावी अछि. कहि रहल छथि मिथिमीडियाक दिल्ली क्षेत्र प्रभारी —
नव दिल्ली : रविदिन, 16 अगस्त, संध्या ५ बजे स’ स्वतन्त्रता दिवसक उपलक्ष्य मे कला,संस्कृति एवं भाषा विभाग, दिल्ली सरकारक तत्त्वाधान मे मैथिली-भोजपुरी साहित्य अकादमी, दिल्ली द्वारा आइ.टी.ओ. स्थित आइ.सी.सी.आर. आज़ाद भवन केर सभागार मे कवि सम्मलेनक आयोजन कएल गेल. कार्यक्रम मुख्य अतिथि वरिष्ठ पत्रकार पद्मश्री राम बहादुर राय ओ कला एवं संस्कृति विभाग दिल्ली सरकारक मंत्री कपिल मिश्राक करकमल स’ दीप प्रज्ज्वलनक संग राष्ट्रगान स’ प्रारम्भ भेल.
राष्ट्रगानक पश्चात भोजपुरी मे देशभक्ति गीतक सामूहिक प्रस्तुति सेहो कएल गेल आ चटपट मे कार्यक्रम कें आगाँ बढ़ेबाक घोषणा क’ देल गेल मुदा दर्शक दीर्घा मे बैसल मोंटामोंटी २० प्रतिशत मैथिल श्रोताक एक आवाज जे हमरा लोकनिक गोसाओंनिक गीत “जय जय भैरवि” केर सेहो प्रस्तुति हेबाक चाही आ एहि बात कें अकादमीक सचिव राजेश सचदेवा ई कहि टारबाक चेष्टा केलनि जे बाद मे प्रस्तुत कएल जाएत मुदा खाँटी मैथिल दर्शक आ मिथिला अभियानी लोकनिक हस्तक्षेप स’ ई प्रस्तुति संभव भेल अन्यथा अन्ठेबाक प्रयास छल.
अकादमीक पदाधिकारी लोकनिक दूनेती केर कतेको साक्ष्य समय समय पर देखार भ’ चुकल अछि आ तकरे पुनरावृति आजुक दिन सेहो सार्वजनिक रूपे सोझा आएल आ एहि बेर ई जिम्मा लेलनि अकादमीक नवनिर्वाचित उपाध्यक्ष कुमार संजॉय सिंह. हुनका मैथिली प्रस्तुति केर वास्ते उठल सामूहिक स्वर कने बेसी अखैर गेलनि आ भावुकतावश बजाइओ गेलनि जे हमरा ई अप्रिय लागल. भाषाई विस्तार के चौहद्दी सेहो गनौलनि मुदा मैथिलीक अस्मिता के संगे अंगिका, बज्जिका आ मगही केर कौआ-मैना बला कूड़ी मे बाँटिक’........ खैर हमरा लोकनिक भाषा प्रतिनिधि सेहो नगण्ये जेंकां छथि, ज’ गोट-आध हेबो करता त’ ओ अपन खानापूर्ति क’ क’ निमहि रहलाह अछि आ कहुना भोजपुरिये बहन्ने मैथिलियो घुसकल जा रहल अछि आ ज’ से नैं त’ “जय जय भैरवि”क महत्त्व अकादमीक एक-एक पदाधिकारीकें बुझल रहितनि आ मंच संचालन मे भोजपुरी के संग-संग मैथिलीक सहभागिता सेहो रहबाक चाही.
ओना मंच संचालक भोजपुरीक प्रसिद्ध कवि गुरचरण सिंह अपन प्रस्तुति मे कोनो कोताही नैं केलनि मुदा पाइन-बुन्नी में भागैत-भीजैत एकत्रित भेल भाखाप्रेमी के रसास्वादन मे कने कोताही त’ जरूरे भेलै.
रोष-आक्रोश-भाषण-वक्तव्यादिक पश्चात कवि सम्मलेनक सत्र प्रारम्भ भेल आ एक भोजपुरी के बाद एक मैथिलीक क्रम मे अपन कविता पाठ केलनि चन्द्रशेखर मिश्र (भोजपुरी), रमण कुमार (मैथिली), गोरख प्रसाद “मस्ताना” (भोजपुरी), योगानन्द हीरा (मैथिली), डॉ. जौहर शाफ़ियावादी (भोजपुरी), रविन्द्र नाथ ठाकुर (मैथिली), अलख अनाड़ी (भोजपुरी), गुरचरण सिंह (भोजपुरी) आ अंत में गंगेश गुंजन (मैथिली). तीन गोट आमंत्रित कवि केर अनुपस्थिति रहल जेना कि : जंग बहादुर सिंह (मैथिली), सुष्मिता पाठक (मैथिली) आ सुभद्रा वीरेन (भोजपुरी). एहि तीन गोट अदृश्य कवि केर बात ज’ छोड़ि देल जाए त’ मंचस्थ नौ गोट कवि लोकनिक उमेर ४०-४५ बर्ख स’ ल’ क’ अस्सी बर्ख धरि छल मने एहि विधा के पारंगत लोकनिक समागम छल. भोजपुरी कवि सभ त’ वास्तव में पारंगत बुझना गेला कारण कविताक पाँति के प्रस्तुति गेय रूप मे सोझा राखि बेर बेर थोपड़ी बजेबा लेल बाध्य करैत छला मुदा मैथिली कवि लोकनिक रचना मार्मिक, साहित्यिक आ लौकिक विषय स’ सम्बंधित रहितो मुक्त छन्दक बाट धेने कने निरस प्रभाव बनौने जा रहल छल जकरा सोझ बाट पर अनलनि मैथिलीक चर्चित कवि/गीतकार रविन्द्र नाथ ठाकुर. गंगेश गुंजन कविता पाठ स’ पूर्व “जय जय भैरवि”क महत्त्व स’ पदाधिकारी आ श्रोता के अवगत करौलनि आ संगहि अकादमी स’ आग्रह केलनि जे नव-नव कविकें सेहो मंच स’ जोड़ल जाय जाहि स’ एके व्यक्ति के बेर-बेर अवसर देला स’ बाँकी प्रतिभा वंचित नैं रहि जाए आ संगहि अकादमीक संगठन मे सुधारात्मक प्रयास सेहो कएल जाए जाहि स’ भविष्य में मैथिली आ भोजपुरी भाषा-भाषी केर मध्य सौहार्दता बनल रहए. सचिवक धन्यवाद ज्ञापनक संग कार्यक्रम संपन्न भेल.
(रिपोर्ट-फोटो : मनीष झा 'बौआभाइ')


text:
मुंबई मे वीटी स्टेशन पर आतंकवादी क गोली स मारल गेल छलाह बिनोद
उज्ज्वल कुमार
पटना। बिनोद क बहिन शांति गुप्ता कहैत छथि जे बिनोद स हुनकर आखिरी भेंट भैयादूज-बजरी क मौका पर भेल छल, जखन ओ पटना आइल छलाह। पांच बहिन मे स केवल हम ही पटना मे रहैत छी ताहि लेल हमरा हुनका स अन्य बहिन क मुकाबले बेसी भेंट होइत छल। आखिरी मुलाकात क दौरान ओ कहने छल जे ओ जल्द काफी दिन लेल पटना आबि कए रहत।
करीब साढ़े दस बजे भेटल छल सूचना
बिनोद क सहोदर बहिन शांति कहैत छथि जे गोलीबारी शुरू हेबाक करीब एक घंटा बाद राति साढ़े दस बजे प्रदीप पटना फोन केलाह जे माइ आ बिनोद क हालत गंभीर अछि। एकर बाद त कोलकाता स छोटकी बहिन सबसे पहिने मुंबई पहुंचलीह।
काफी तकलाक बाद भेटल बिनोद क शव
बिनोदक मौत क सूचना क बाद हुनकर शव तकबा मे काफी दिक्क्त भेल। पोस्टमार्टम करबाक बाद अधिकतर शव कए लावारिस हालत मे पोस्टमार्टम रूम क आगू राखि देल गेल छल। समय अभाव क कारण बिनोद क शव कए पटना नहि आनल जा सकल। हुनकर सासुरक लोक सब हुनकर ओहि ठाम अंतिम संस्कार करि देलक।
…सावित्री नहि बचा सकलीह अपन सत्यवान
कहल जाइत अछि जे सावित्री यमराज क झोली स अपन पति क जान वापस लेबा मे सफल रहल छलीह, मुदा इ सावित्री अपन ‘सत्यवान-बिनोदÓ कए बचेबा मे असफल रहलीह। पटना क मूल निवासी बिनोद कुमार गुप्ता क कनिया सावित्री क आखि एखनो नोराइल अछि। ओ कहैत छथि यमराज बनि कए आइल आतंकवादी कए नौ माह क दुधमुंही बच्ची देखि कए तरस नहि आइल।
रेलवे देलक कनिया कए नौकरी
अपन पति बिनोद कए गंवा चुकल सावित्री कए रेलवे नौकरी देने अछि। अपन दू टा बेटी क सहारे सावित्री अपन नव जिंदगी शुरु करबाक कोशिश करि रहल छथि। बड़की बेटी त एखन पांच साल क अछि, जखन कि छोटकी बेटी महज दू साल क अछि।
विवाह समारोह मे भाग लेबा लेल आबि रहल छलाह बिनोद
बिनोद कुमार गुप्ता अपन माइ क संग विवाह समारोह मे भाग लेबा लेल पटना आबि रहल छलाह। प्रदीप जे हुनकर संबंधी छथि, हुनका सेहो पटना एबाक छलन्हि। प्रदीप दादर स्टेशन पर छलाह आ बिनोद मुंबई वीटी स्टेशन पर। बिनोद किछु काल पहिने प्रदीप कए कॉल केने छलाह जे अहूं वीटी स्टेशन पर चल आउ। कॉल समाप्त नहि भेल छल कि बिनोद कए आतंकवादी गोली स छलनी करि देलक।
जर्मन कार क तकनीक सीखबा लेल मुंबई गेल छलाह बिनोद
बिनोद कए जर्मन कार क तकनीक सीखबाक बड़ शौक छल। पटना मे बैट्री आ डायनेमो क हुनकर कारोबार छल। एहि उद्देश्य क संग बिनोद वर्ष 1997-98 मे मुंबई क रुख केने छलाह। ओहि ठाम बिनोद एकटा गैराज सेहो खोलि लेने छलाह। 2003 मे ओ ओहि ठाम विवाह सेहो करि लेलथि। घाटकोपर मे ओ अपन मकान मे रहैत छलाह। फिलहाल ओ एकटा प्राइवेट कंपनी क लेल इंश्योरेंस एजेंट क काज सेहो करैत छलाह।
कतए गेल हमर बाबू…
एकरा एकटा संयोग कहल जाइ जे बिनोद क जान अपन माइ क गोद मे गेल। माइ कए सेहो आतंकवादी छह टा गोली दागने छल। मुदा ओ बचि गेलीह। कतए गेल हमर बाबू…..? एखन त ओ हमरे कोरा मे छल। हमर बिनोद कतए गेल? माइ मालती देवी कए जखन-जखन होश अबैत अछि बस मुंह स एतबे निकलैत अछि। एक साल बितलाक बावजूद मालती देवी पर ओ हादसा एतबा गहिर छाप छोडऩे अछि जे ओ बिनोद कए तकबा लेल वैशाखी क सहारा ल एखनो दरवाजा दिस दौर परित छथि। हुनका सेहो छह टा गोली लागल छल जाहि मे स दू टा गोली कमर मे, एकटा हाथ में आ एकटा पैर मे लागल छल।
फोटो रेखा सिन्हा


text:
दरभंगा : एमएलएसएम कालेजक रसायनशास्त्रक वरीय प्रार्चाय डॉ. प्रेम मोहन मिश्रक शोध पत्रकेँ 100म भारतीय विज्ञान कांग्रेसमे चुनल गेल अछि। ई सूचना एपीजे विश्वविद्यालयक कुलपति डॉ. कमलाकान्त डॉ. मिश्रकेँ देलनि अछि। ई आयोजन क ोलकाता विविमे 3 सँ 7 जनवरी धरि होएत। डॉ. मिश्रक विषय ‘दुलर्भ धातुओं के जाटिल लवजो के स्थायित्व का निर्धारण’ छनि। कालेजक एक गोट टीम सेहो हुनका संग जा रहल छनि जाहिमे सीएम साइंस कालेजक नीतीश, अभिषेक, मो. नूरेन आ राम प्रवेश भारतीय सम्मिलित छथि।
मंगलवार, 1 जनवरी 2013
टीम संग विज्ञान कांगे्रसमे भाग लेता प्रेम मोहन मिश्र
दरभंगा : एमएलएसएम कालेजक रसायनशास्त्रक वरीय प्रार्चाय डॉ. प्रेम मोहन मिश्रक शोध पत्रकेँ 100म भारतीय विज्ञान कांग्रेसमे चुनल गेल अछि। ई सूचना एपीजे विश्वविद्यालयक कुलपति डॉ. कमलाकान्त डॉ. मिश्रकेँ देलनि अछि। ई आयोजन क ोलकाता विविमे 3 सँ 7 जनवरी धरि होएत। डॉ. मिश्रक विषय ‘दुलर्भ धातुओं के जाटिल लवजो के स्थायित्व का निर्धारण’ छनि। कालेजक एक गोट टीम सेहो हुनका संग जा रहल छनि जाहिमे सीएम साइंस कालेजक नीतीश, अभिषेक, मो. नूरेन आ राम प्रवेश भारतीय सम्मिलित छथि।
सदस्यता लें टिप्पणियाँ भेजें (Atom)


text:
मातृभाषा
सुपरस्क्रिप्ट पाठमानवके जन्म पश्चात् सबसँ पहिल बोलल आ सिख भाषाक ओकर "मातृभाषा" कहल जाइत अछि । मातृभाषा कोनो व्यक्तिक सामाजिक एवं भाषा सम्बन्धी आर रिति रिवाजक पहिचान छी। मातृभाषाक व्यक्तिक पहिल भाषा सेहो कहल जाइत अछि ।
अन्तराष्ट्रिय मातृभाषा दिबस[सम्पादन करी]
मातृभाषा दिबस २१ फरबरीम मनाओल जाइत अछि ई पहिल यूनेस्क द्वारा १७ नोभेम्बर १९९९ घोषणा कएल गेल छल।
मातृभाषाक इतिहास[सम्पादन करी]
सन् २००० सँ अन्तर्राष्ट्रिय मातृभाषा शान्ति आर बहुभाषावाद प्रचार प्रसार भरहल अछि। सन् १९५२ क दिन पारस्परिक ढाकाक जगन्नाथ विश्वविद्यालय मेडिकल कलेजसँ विद्यार्थीसभ पूर्व पाकिस्तानक दुटा राष्ट्रिय भाषासभक रूपम बङ्गाली भाषाक पहिचानक लेल प्रदर्शन कएल गेल छल वहिसँ सेना अश्रुग्याँस आर गोलि चलाओने छल साथै प्रहरी उल्लङ्घनकारीक गिरफ्तार कएन छल वाहि घटनाम प्रदर्शनकरीसभ सेहो मारल गेल छल ।


text:
रेलमंत्री लालू प्रसाद यादव हायाघाट के चंदनपट्टी स्थित इलियासनगर में मौलाना आजाद राष्ट्रीय उर्दू विश्वविद्यालय के शिक्षा केन्द्र के उद्घाटन कएलाह. केंद्रीय विश्वविद्यालय के देखरेख में एहिठाम तीनटा संस्थान... बीएड, आईटीआई आओर कामरान मॉडल स्कूलक उद्घाटन भेल. एहि अवसर पर मानव संसाधन राज्यमंत्री मोहम्मद अली अशरफ फातमी सेहो मौजूद छलाह. एहि केन्द्र के एहिठाम लाबय के पूरा श्रेय फातमी जी के जाइ छन्हि.
रेलमंत्री के कहनाय छलन्हि जे ओ तs चाहैय छथिन्ह जे बिहार के कोना- कोना में रेल लाइन के जाल बिछय. मुदा नीतीश सरकार सं हुनका जमीन नहिं मिलि रहल अछि. लालूजी के इहो कहनाय छलन्हि जे बिहार में रेल के पांच टा कारखाना खोलल जाएत. उद्घाटन समारोह में आएल लोक सभ के रेल मंत्री इहो कहलथिन्ह जे देश के सभ प्रमुख स्टेशन पर मधुबनी पेंटिंग के लगायल जाएत.


text:
संदेश
January 13, 2008 की पोस्ट दिखाई जा रही हैं
कहल जायत अछि जे जोड़ी स्वर्ग सं निर्धारित होईत अछि । शादी विवाह जनम जनम के रिश्ता के गठबंधन देबाक एकटा निमित मात्र अछि । कन्यादान के एक हजार अश्वमेघ यज्ञ के तुलना मे राखल गेल अछि । लेकिन मिथिला मे कन्यादान आई अभिशाप किया बनल अछि ? किया आई लड़की के पिता के ठाम ठाम पर अपमानित होबाई padait अछि । हमरा याद अछि मिथिला मे पहिल सवाल मूल और पेंज सं होइत छलैक बाद मे ई सवाल गाम और परिवार सं पूछल जायत छलैक । आई ई सवाल पैसा के लेल पूछल जायत छैक । एक तरह सं देखी त लड़की के महत्ता नही कल छालिक नही आई । किछु सो काल्ड मोडेर्ण परिवार के daba chhainha je kanyaadaan मे हुंकार प्राथमिकता लड़की के शिक्षा और ओकर गुण अछि । लेकिन हुनका सं पूछल जाय जे ई गुणवती अगर कुनो गरीब बाप के बेटी होई त हुनका कबूल होइतन । ई ढोंग आई मिथिला के हर क्लास मे मौजूद अछि । एक दू बरस सं घटकैती करबाक सौभाग्य आ दुर्भाग्य हमरा प्राप्त भेल अछि । हमर किछु chir परिचित लोक के ई भान छान्ही जे पत्रकार के बूते सब किछु संभव छैक या हुनकर पहुच सब ठाम छैन्ही । शहर मे गाम सं आयल युवक gaamak putuliya सं बेसी प्रभावित करैत छैक त अहिठामक कैम्पस । गा…


text:
सहरसा । दिनांक 28 जनवरी 2018 कए चंदा झा क जन्मस्थल आ हुनकर ममहर बड़गॉंव मे एकटा स्मृतिपर्व मनाओल जाएत । कविवर चन्दा झा विचार मंच सह सेवा संस्थान एहि आयोजन क आयोजक छथि । 28 तारिख कए होए बला एहि सत्र मे देश विदेश क मैथिल विद्वान जुटताह आ चंदा झाक व्यक्तित्व आ कृतित्व पर पर संभाषण देताह ।
विषहरा उच्च विद्यालय बड़गॉंव मे आयोजित एहि आयोजन क विषय मे जानकारी दैत चन्दा झा विचार मंच क चन्द्रशेखर झा कहलथि जे एहि आयोजनक मुख्य उद्देश्य कविश्वर चन्दा झा क नहि खालि मिथिलाक महान विभूति छलाह अपितु मैथिली साहित्यक युग-प्रवर्तक सहो छलाह, हुनकर लिखल मिथिला रामायण आजुक समय घर-घर गाओल जाएत अछि क व्यक्तित्व आ कृतित्व पर प्रकाश डालनाय अछि ।
ज्ञात होए जे कविवर चन्दा झा मैथिलीक आधुनिक साहित्य क प्रवर्तक मानल जाएत छल । मिथिला मे कविवर युगपुरुष क रूप मे सेहो सुविख्यात छलाह । कविवर सबसे पहिने मिथिला भाषा मे रामायण क रचना केने छलाह । हिनकर अलावे हिनकर कृति मे गीत सुधा, महेशवाणी संग्रह, चन्दा पदावली, लक्ष्मीश्वर विलास, अहिल्या चरित आदि प्रमुख अछि ।
कविवर चन्दा झा विचार सह सेवा संस्थान क इ साल तेसर स्मृति पर्व समारोह मना रहल अछि । आयोजक मे चन्द्रेश्वर झा, राजेश रंजन झा, मुकेश मानस, मुरारी कुमार मयंक, बौआ खां, भीमशंकर झा आदि तन मन धन से लागल छथि ।


text:
पटना। निर्मल ग्राम क पुरस्कार स एहि माह वंचित भेल बिहार क परेशानी पर बल पड़ल अछि। संपूर्ण स्वच्छता अभियान क वृहत्तर कार्यक्रम क भागीदार बनल बिहार क कोनो पंचायत कए निर्मल ग्राम पुरस्कार क लेल चयनित नहि हेबा स क्षुब्ध लोक स्वास्थ्य अभियंत्रण मंत्री अश्विनी कुमार चौबे एहि कए साजिश करार देलथि। मंत्री कहला जे ओ एहि पर विरोध दर्ज करा रहल अछि आ केंद्रीय ग्रामीण विकास मंत्री सीपी जोशी कए पंचायत क फेर मूल्यांकन क लेल लिखल जाएत।
सूबा क सवा सौ स बेसी पंचायत क नाम विभाग क तरफ स निर्मल ग्राम पुरस्कार क लेल पठाउल गेल छल। एहि स पहिने बिहार क खाता मे लगातार इ पुरस्कार आएल छल। इ पहिल मौका अछि, जखन बिहार क कोनो पंचायत कए निर्मल ग्राम क पुरस्कार नहि भेटल। मालूम हुए जे इ पुरस्कार ग्रामीण विकास मंत्रालय ओहि पंचायत कए देएत अछि, जे संपूर्ण स्वच्छता क मानक कए पूरा करैत अछि। हर घर मे शौचालय निर्माण क संग नियमित रूप स एकर इस्तेमाल करै वाला पंचायत कए इ पुरस्कार भेटत अछि। पुरस्कार पेबा लेल अन्य शर्त मे पंचायत मे कार्यरत आंगनबाड़ी केंद्र, स्कूल, स्वास्थ्य केंद्र मे सेहो स्वच्छता क लेल शौचालय होबाक चाहि। स्कूल मे लड़का-लड़की कए अलग-अलग शौचालय क मानक अछि। पंचायत क अलावा प्रखंड आ जिला परिषद क हुनकर स्वच्छता अभियान स जुड़ल काज क तहत राष्ट्रीय स्तर पर पुरस्कृत कएल जाइत अछि। राज्य सरकार स नामित पंचायती राज संस्थान क दावेदारी क जांच मंत्रालय क मानीटर करैत अछि, जेहि मे दोसर राज्य क स्वयंसेवी संगठन कए पठाउल जाइत अछि। जे स्वयंसेवी संगठन बिहार क पंचायत क जांच केलक, ओ अपन तरफ स पंचायत क खामी क तरफ कोनो इशारा नहि करि सीधा रिपोर्ट सौंप देलक। जखन कि बिहार क गया जिला क एक टा एनजीओ कए दोसर राज्य मे जांच क लेल पठाउल गेल अछि आ एहि एनजीओ क प्रतिनिधि ओहि ठाम एक सप्ताह क समय देबि कए जे खामी छल, ओहि कए पूरा करउलाह। मंत्री श्री चौबे कहला जे जेहि समय दोसर राज्य क प्रतिनिधि बिहार क दौरा पर आएल छल, ओहि समय कई पंचायत मे काज अंतिम चरण मे छल। ऐहन मे इ लोग गलत मूल्यांकन केलथि। ओ मंत्रालय क बतउता जे पुरस्कार क कसौटी पर हमर सैकड़ों टा पंचायत दुरुस्त अछि। निर्मल ग्राम मे चयनित पंचायती राज संस्था क विशेष अनुदान सेहो देल जाइत अछि। अरुणाचल, मणिपुर, मेघालय, नागालैंड, केरल, उत्तर प्रदेश, बंगाल आ अन्य राज्य क पंचायत कए एहि साल एहि माह दिल्ली में पुरस्कृत कएल गेल, मुदा बिहार आंचल पुरस्कार क मामला में मैला रहि गेल।
निर्मल ग्राम क मैला आंचल
पटना। निर्मल ग्राम क पुरस्कार स एहि माह वंचित भेल बिहार क परेशानी पर बल पड़ल अछि। संपूर्ण स्वच्छता अभियान क वृहत्तर कार्यक्रम क भागीदार बनल बिहार क कोनो पंचायत कए निर्मल ग्राम पुरस्कार क लेल चयनित नहि हेबा स क्षुब्ध लोक स्वास्थ्य अभियंत्रण मंत्री अश्विनी कुमार चौबे एहि कए साजिश करार देलथि। मंत्री कहला जे ओ एहि पर विरोध दर्ज करा रहल अछि आ केंद्रीय ग्रामीण विकास मंत्री सीपी जोशी कए पंचायत क फेर मूल्यांकन क लेल लिखल जाएत।